Edizzjoni Provviżorja
SENTENZA TAL-QORTI TAL-ĠUSTIZZJA (Ir-Raba’ Awla)
5 ta’ Marzu 2026 (*)
“Appell – Politika agrikola komuni (PAK) – Fond Agrikolu Ewropew ta’ Garanzija (FAEG) u Fond Agrikolu Ewropew għall-Iżvilupp Rurali (FAEŻR) – Deċiżjoni ta’ Implimentazzjoni (UE) 2021/2020 – Infiq eskluż mill-finanzjament tal-Unjoni Ewropea – Infiq imwettaq mir-Rumanija – Regolament (UE) Nru 1306/2013 – Artikolu 52 – Proċedura ta’ approvazzjoni tal-konformità – Regolament ta’ Implimentazzjoni (UE) Nru 908/2014 – Artikolu 34 – Modifika tal-bażi legali tal-proposti ta’ korrezzjoni finanzjarja tal-Kummissjoni Ewropea – Possibbiltà għall-Istat Membru kkonċernat li jesprimi b’mod utli l-opinjoni tiegħu dwar dawn il-proposti – Kunċett ta’ ‘fattur estern’ – Regolament (UE) Nru 1307/2013 – Artikolu 44 – Rekwiżiti ta’ diversifikazzjoni – Konfużjoni bejn raba’ mistrieħ u mergħat temporanji – Regolament ta’ Implimentazzjoni (UE) Nru 809/2014 – Artikolu 35 – Żieda fir-rata ta’ kontroll – Kunċett ta’ ‘nuqqas ta’ konformità sinjifikattiv’”
Fil-Kawża C‑457/24 P,
li għandha bħala suġġett appell skont l-Artikolu 56 tal-Istatut tal-Qorti tal-Ġustizzja tal-Unjoni Ewropea, imressaq fis‑26 ta’ Ġunju 2024,
Ir-Rumanija, irrappreżentata minn E. Gane, R. Antonie u M. Chicu, bħala aġenti,
appellanti,
il-parti l-oħra fil-kawża li hija:
Il-Kummissjoni Ewropea, irrappreżentata minn A. Biolan u M. Salyková, bħala aġenti,
konvenuta fl-ewwel istanza,
IL-QORTI TAL-ĠUSTIZZJA (Ir-Raba’ Awla),
komposta minn I. Jarukaitis, President tal-Awla, F. Biltgen, President tal-Ewwel Awla, li qiegħed jaġixxi bħala Imħallef tar-Raba’ Awla, M. Condinanzi, N. Jääskinen (Relatur) u R. Frendo, Imħallfin,
Avukat Ġenerali: J. Kokott,
Reġistratur: R. Șereș, Amministratriċi,
wara li rat il-proċedura bil-miktub u wara s-seduta tat‑18 ta’ Ġunju 2025,
wara li rat id-deċiżjoni meħuda, wara li nstemgħet l-Avukata Ġenerali, li taqta’ l-kawża mingħajr konklużjonijiet,
tagħti l-preżenti
Sentenza
1        Permezz tal-appell tagħha, ir-Rumanija titlob l-annullament tas-sentenza tal-Qorti Ġenerali tal-Unjoni Ewropea tas‑17 ta’ April 2024, Ir-Rumanija vs Il‑Kummissjoni (T‑49/22, iktar ’il quddiem is-“sentenza appellata”, EU:T:2024:254), li permezz tagħha din il-qorti ċaħdet ir-rikors tagħha intiż għall-annullament parzjali tad-Deċiżjoni ta’ Implimentazzjoni tal-Kummissjoni (UE) 2021/2020 tas‑17 ta’ Novembru 2021 li teskludi mill-finanzjament tal-Unjoni Ewropea ċertu nefqa imġarrba mill-Istati Membri fil-kuntest tal-Fond Agrikolu Ewropew ta’ Garanzija (FAEG) u tal-Fond Agrikolu Ewropew għall-Iżvilupp Rurali (FAEŻR) (ĠU 2021, L 413, p. 10) (iktar ’il quddiem id-“Deċiżjoni kontenzjuża”), sa fejn din id-deċiżjoni tikkonċerna l-infiq li r-Rumanija impenjat ruħha għalih abbażi tal-FAEG u tal-FAEŻR (iktar ’il quddiem meħuda flimkien il-”Fondi”) matul is-snin finanzjarji 2018 u 2019, għas-somma ta’ EUR 178 320 110.85.
Il-kuntest ġuridiku
Ir-Regolament (UE) Nru 1303/2013
2        L-Artikolu 85 tar-Regolament (UE) Nru 1303/2013 tal-Parlament Ewropew u tal-Kunsill tas‑17 ta’ Diċembru 2013li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Ewropew għall-Affarijiet Marittimi u s-Sajd u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (ĠU L 347, 20.12.2013, p. 320 u rettifiki fil-ĠU 2016, L 200, p. 140, fil-ĠU 2019, L 66, p. 6 u fil-ĠU 2022, L 146, p. 155), intitolat “Korrezzjonijiet finanzjarji mill-Kummissjoni”, jipprovdi fil-paragrafu 3 tiegħu:
“Meta tiddeċiedi dwar il-korrezzjoni finanzjarja taħt il-paragrafu 1, il-Kummissjoni [Ewropea] għandha tirrispetta l-prinċipju ta’ proporzjonalità billi tikkunsidra n-natura u l-gravità tal-ksur tal-liġi applikabbli u l-implikazzjonijiet finanzjarji tiegħu għall-baġit tal-Unjoni [Ewropea]. Il-Kummissjoni għandha żżomm lill-Parlament Ewropew infurmat bid-deċiżjonijiet meħuda biex tapplika korrezzjonijiet finanzjarji.”
Ir-Regolament (UE) Nru 1306/2013
3        Il-premessi 36, 37 u 39 tar-Regolament (UE) Nru 1306/2013 tal-Parlament Ewropew u tal-Kunsill tas‑17 ta’ Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (ĠU 2013, L 347, p. 549, rettifiki fil-ĠU 2016, L 130, p. 6, u fil-ĠU 2017, L 327, p. 83), jipprovdu:
“(36)      Il-Kummissjoni hija responsabbli għall-implimentazzjoni tal-baġit tal-Unjoni Ewropea f’kooperazzjoni mal-Istati Membri skont l-Artikolu 317 TFUE. Il-Kummissjon hija mogħtija s-setgħa li tiddeċiedi, permezz ta’ atti ta’ implimentazzjoni, jekk l-infiq li sar mill-Istati Membri huwiex konformi mal-liġi tal-Unjoni. L-Istati Membri għandhom jingħataw id-dritt li jiġġustifikaw id-deċiżjonijiet tagħhom li jagħmlu pagamenti u għandhom jirrikorru għall-konċiljazzjoni fejn ma jkunx hemm ftehim komuni bejnhom u l-Kummissjoni. [...]
(37)      Fir-rigward tal-FAEG, is-somom irkuprati għandhom jintraddu lura lil dak il-Fond meta l-infiq ma jkunx konformi mal-liġi tal-Unjoni u fejn ma jkun eżista ebda dritt. Sabiex jitħalla żmien suffiċjenti għall-proċedimenti amministrattivi meħtieġa kollha, inklużi l-kontrolli interni, l-Istati Membri għandhom jitolbu rkupru mill-benefiċjarju fi żmien 18-il xahar wara rapport ta’ kontroll jew dokument simili, li jiddikjara li saret irregolarità, ġiet approvata u, fejn applikabbli, riċevuta mill-aġenzija jew il-korp tal-pagamenti responsabbli għall-irkupru. Għandu jsir provvediment għal sistema ta’ responsabbiltà finanzjarja fejn ikunu saru irregolaritajiet u fejn l-ammont totali ma jkunx ġie rkuprat. F’dan ir-rigward għandha tiġi stabbilita proċedura li tippermetti lill-Kummissjoni tħares l-interessi tal-baġit tal-Unjoni billi tiddeċiedi li taddebita parzjalment lill-Istat Membru konċernat is-somom mitlufin bħala riżultat ta’ irregolaritajiet u li ma jkunux ġew irkuprati f’perijodu raġonevoli. […]
[…]
(39)      Biex jitħarsu l-interessi finanzjarji tal-baġit tal-Unjoni, għandhom jittieħdu miżuri mill-Istati Membri biex huma stess ikunu sodisfatti li transazzjonijiet iffinanzjati mill-Fondi jitwettqu verament u jiġu esegwiti korrettament. L-Istati Membri għandhom wkoll jipprevjenu, jikxfu u jitrattaw b’mod effettiv u mingħajr irregolaritajiet jew nuqqas ta’ konformità mal-obbligi mwettqin minn benefiċjarji.
[…]”
4        L-Artikolu 52 tar-Regolament Nru 1306/2013, intitolat “Approvazzjoni tal-konformità”, jipprevedi:
“1.      Meta ssib li l-infiq kif indikat fl-Artikolu 4(1) u fl-Artikolu 5 ma jkunx sar f’konformità mal-liġi tal-Unjoni u, fir-rigward tal-FAEŻR, ma jkunx sar f’konformità mal-liġi applikabbli tal-Unjoni u nazzjonali msemmija fl-Artikolu 85 tar-Regolament [Nru 1303/2013], il-Kummissjoni għandha tadotta atti ta’ implimentazzjoni li jistipulaw l-ammonti li għandhom jiġu esklużi mill-finanzjament mill-Unjoni. […]
2.      Il-Kummissjoni għandha tevalwa l-ammonti li għandhom jiġu esklużi abbażi tal-gravità tan-nuqqas ta’ konformità reġistrat. Hija għandha tqis kif xieraq in-natura tal-ksur u tal-ħsara finanzjarja kkawżata lill-Unjoni. Hija għandha tibbaża l-esklużjoni fuq l-identifikazzjoni tal-ammonti minfuqin bla bżonn u, meta dawn ma jkunux jistgħu jiġu identifikati bi sforz proporzjonat, tista’ tapplika korrezzjonijiet estrapolati jew b’rata fissa. Korrezzjonijiet b’rata fissa għandhom jiġu applikati biss meta minħabba n-natura tal-każ jew minħabba li l-Istat Membru ma jkunx ipprovda l-informazzjoni meħtieġa lill-Kummissjoni, ma jkunx possibbli bi sforz proporzjonat li tiġi identifikata b'mod aktar preċiż il-ħsara finanzjarja magħmula lill-Unjoni.
3.      Qabel l-adozzjoni ta’ kwalunkwe deċiżjoni għar-rifjut tal-finanzjament, is-sejbiet mill-ispezzjoni tal-Kummissjoni u t-tweġibiet tal-Istat Membru għandhom jiġu nnotifikati bil-miktub, u wara dan iż-żewġ partijiet għandhom jippruvaw jilħqu ftehim dwar l-azzjoni li jkollha tittieħed. F’dak il-punt tal-proċedura għandha tingħata l-opportunità lill-Istati Membri biex juru li l-gravità reali tan-nonkonformità hija inqas mill-valutazzjoni tal-Kummissjoni.
Jekk ma jintlaħaqx ftehim, l-Istat Membru jista’ jitlob il-ftuħ ta’ proċedura bil-għan li tiġi rrikonċiljata, fi żmien perijodu ta’ erba’ xhur, il-pożizzjoni ta’ kull parti. Għandu jiġi ppreżentat rapport dwar ir-riżultat tal-proċedura lill-Kummissjoni. Il-Kummissjoni għandha tqis ir-rakkomandazzjonijiet tar-rapport qabel ma tiddeċiedi dwar kwalunkwe rifjut għal finanzjament u għandha tagħti raġunijiet jekk tiddeċiedi li ma ssegwix dawk ir-rakkomandazzjonijiet.
[…]”
5        L-Artikolu 53 ta’ dan ir-regolament, intitolat “Setgħat tal-Kummissjoni”, jipprovdi, fil-paragrafu 1 tiegħu:
“Il-Kummissjoni għandha tadotta atti ta’ implimentazzjoni li jistipulaw regoli dwar l-implimentazzjoni ta’:
[…]
(b)      l-approvazzjoni tal-konformità prevista fl-Artikolu 52 fir-rigward tal-miżuri li jkollhom jittieħdu b’rabta mal-adozzjoni tad-deċiżjoni u l-implimentazzjoni tagħha, inklużi l-iskambju ta’ informazzjoni bejn il-Kummissjoni u l-Istati Membri u d-dati ta’ skadenza li jkollhom jitħarsu, kif ukoll il-proċedura ta’ konċiljazzjoni msemmija f’dak l-Artikolu, inklużi t-twaqqif, il-kompiti, il-kompożizzjoni u l-arranġamenti tax-xogħol tal-korp ta’ konċiljazzjoni.”
6        L-Artikolu 58 tal-imsemmi regolament, intitolat “Protezzjoni tal-interessi finanzjarji tal-Unjoni”, huwa fformulat kif ġej:
“1.      L-Istati Membri għandhom jadottaw, fil-qafas tal-[Politika agrikola komuni (PAK)], id-dispożizzjonijiet leġislattivi, regolatorji u amministrattivi kollha u jieħdu kwalunkwe miżura oħra meħtieġa biex jiżguraw protezzjoni effikaċi tal-interessi finanzjarji tal-Unjoni, partikolarment biex:
(a)      jivverifikaw il-legalità u r-regolarità ta’ operazzjonijiet iffinanzjati mill-Fondi;
[…]
2.      L-Istati Membri għandhom jistabbilixxu sistemi effiċjenti ta’ ġestjoni u kontroll biex tiġi żgurata l-konformità mal-leġislazzjoni li tirregola skemi ta’ għajnuna mill-Unjoni bil-għan li jitnaqqas għall-minimu r-riskju ta’ ħsara finanzjarja lill-Unjoni.
[…]”
Ir-Regolament (UE) Nru 1307/2013
7        L-Artikolu 43 tar-Regolament (UE) Nru 1307/2013 tal-Parlament Ewropew u tal-Kunsill tas‑17 ta’ Diċembru 2013 li jistabbilixxi regoli għal pagamenti diretti lill-bdiewa taħt skemi ta’ appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (ĠU 2013, L 347, p. 608 u rettifika fil-ĠU 2016, L 130, p. 7) (iktar ’il quddiem ir-“Regolament Nru 1307/2013”), intitolat “Regoli ġenerali” kien jipprovdi fil-paragrafu 1 tiegħu:
“Bdiewa intitolati għal pagament taħt l-iskema ta’ pagament bażiku jew l-iskema ta’ pagament għal erja [għas-superfiċje] waħda għandhom josservaw fuq l-ettari eliġġibli kollha tagħhom skont it-tifsira tal-Artikolu 32(2) sa (5), il-prattiki agrikoli ta’ benefiċċju għall-klima u l-ambjent imsemmijin fil-paragrafu 2 ta’ dan l-Artikolu jew il-prattiki ekwivalenti msemmijin fil-paragrafu 3 ta’ dan l-Artikolu.”
8        L-Artikolu 44 ta’ dan ir-regolament bit-titolu “Diversifikazzjoni tal-uċuħ tar-raba’”, kien jipprevedi:
“1.      Fejn ir-raba’ li tinħarat tal-bidwi tkopri bejn 10 u 30 ettaru u mhix interament ikkultivata b’uċuħ tar-raba’ taħt l-ilma għal parti sinifikanti tas-sena jew għal parti sinifikanti taċ-ċiklu tal-wiċċ tar-raba’, għandu jkun hemm mill-inqas żewġ uċuħ tar-raba’ differenti fuq dik ir-raba’ li tinħarat. Il-wiċċ tar-raba’ ewlieni m’għandux ikopri aktar minn 75 % tar-raba’ li tinħarat.
Fejn ir-raba’ li tinħarat tal-bidwi tkopri aktar minn 30 ettaru u mhix interament ikkultivata b’uċuħ tar-raba’ taħt l-ilma għal parti sinifikanti tas-sena jew għal parti sinifikanti taċ-ċiklu tal-wiċċ tar-raba’, għandu jkun hemm mill-inqas tliet uċuħ tar-raba’ differenti fuq dik ir-raba’ li tinħarat. Il-wiċċ tar-raba’ ewlieni m’għandux ikopri aktar minn 75 % ta’ dik ir-raba’ li tinħarat u ż-żewġ uċuħ tar-raba’ ewlenin flimkien m’għandhomx ikopru aktar minn 95 % ta’ dik ir-raba’ li tinħarat.
2.      Mingħajr preġudizzju għan-numru ta’ uċuħ tar-raba’ meħtieġa skont il-paragrafu 1, il-limiti massimi stabbiliti fihom m’għandhomx japplikaw għal azjendi agrikoli fejn il-ħaxix jew foraġġ erbaċew ieħor jew art li titħalla tistrieħ kompletament ikopri aktar minn 75 % tal-art li tinħarat. F’dawn il-każijiet, il-wiċċ tar-raba’ ewlieni fuq il-kumplament tal-erja li tinħarat m’għandhiex tkopri aktar minn 75 % ta’ dik l-art li tinħarat li fadal minbarra fejn din l-erja li fadal hija koperta minn ħaxix jew foraġġ erbaċew jew art li titħalla tistrieħ kompletament.
3.      Il-paragrafi 1 u 2 m’għandhomx japplikaw għal impriżi:
(a)      fejn aktar minn 75 % tal-art li tinħarat tintuża għall-produzzjoni ta’ ħaxix u foraġġ erbaċew, hija art li titħalla tistrieħ kompletament, jew hija soġġetta għal taħlita ta’ dawn l-użijiet, bil-kondizzjoni li l-art li tinħarat mhix koperta minn dawn l-użijiet ma taqbiżx it‑30 ettaru;
(b)      fejn aktar minn 75 % tal-erja agrikola eliġibbli hija bur permanenti, tintuża għall-produzzjoni ta’ ħaxix jew foraġġ erbaċew ieħor jew għall-kultivazzjoni ta’ uċuħ tar-raba’ taħt l-ilma għal parti sinifikanti tas-sena jew għal parti sinifikanti taċ-ċiklu tal-wiċċ tar-raba’, jew hija soġġetta għal taħlita ta’ dawn l-użijiet, bil-kondizzjoni li l-art li tinħarat li mhix koperta minn dawn l-użijiet ma taqbiżx it‑30 ettaru;
(c)      fejn aktar minn 50 % tal-erjas ta’ art li tinħarat iddikjarata ma ġietx iddikjarata mill-bidwi fl-applikazzjoni tiegħu għal għajnuna tas-sena preċedenti u, meta abbażi ta’ paragrun tal-applikazzjonijiet ta’ għajnuna ġeo-spazjali, l-art li tinħarat kollha qed tiġi kkultivata b'uċuħ tar-raba’ differenti meta mqabbla ma’ dawk tas-sena kalendarja preċedenti;
[...]”
9        L-Artikolu 3 tar-Regolament (UE) 2017/2393 tal-Parlament Ewropew u tal-Kunsill tat‑13 ta’ Diċembru 2017 (ĠU 2017, L 350, p. 15), emenda l-paragrafu 2 u l-paragrafu 3(a) u (b) tal-Artikolu 44 tar-Regolament Nru 1307/2013 kif ġej:
“2.      Mingħajr preġudizzju għall-għadd ta’ wċuħ tar-raba’ rikjesti skont il-paragrafu 1, il-limiti massimi stabbiliti fihom m’għandhomx japplikaw għall-impriżi fejn il-ħaxix jew foraġġ erbaċew ieħor jew l-art li titħalla tistrieħ jew li tkun ikkultivata b’uċuħ tar-raba’ taħt l-ilma għal parti sinifikanti mis-sena jew għal parti sinifikanti miċ-ċiklu ta’ kultivazzjoni tkopri aktar minn 75 % tar-raba’. F’dawn il-każijiet, il-wiċċ tar-raba’ ewlieni fuq il-kumplament tar-raba' m'għandux ikopri aktar minn 75 % ta’ dik ir-raba’ li fadal minbarra fejn din iż-żona li fadal tkun koperta minn ħaxix jew foraġġ erbaċew jew art li titħalla tistrieħ.
3.      Il-paragrafi 1 u 2 m’għandhomx japplikaw għal impriżi:
(a)      fejn aktar minn 75 % tar-raba’ tintuża għall-produzzjoni ta’ ħaxix u foraġġ erbaċew, tintuża għall-kultivazzjoni ta’ uċuħ tar-raba’ legumi, tkun art li titħalla tistrieħ, jew tkun soġġetta għal taħlita ta’ dawk l-użijiet;
(b)      fejn aktar minn 75 % taż-żona agrikola eliġibbli tkun bur permanenti, tintuża għall-produzzjoni ta’ ħaxix jew foraġġ erbaċew ieħor jew għall-kultivazzjoni ta’
wċuħ tar-raba’ taħt l-ilma għal parti sinifikanti tas-sena jew għal parti sinifikanti taċ-ċiklu ta’ kultivazzjoni, jew tkun soġġetta għal taħlita ta’ dawk l-użijiet.”
10      Konformement mal-Artikolu 6 tar-Regolament 2017/2393, l-emenda tal-Artikolu 44 tar-Regolament Nru 1307/2013 kienet applikabbli mill‑1 ta’ Jannar 2018.
Ir-Regolament Delegat (UE) Nru 640/2014
11      L-Artikolu 2 tar-Regolament Delegat tal-Kummissjoni (UE) Nru 640/2014 tal‑11 ta’ Marzu 2014 li jissupplimenta r-Regolament (UE) Nru 1306/2013 tal-Parlament Ewropew u tal-Kunsill fir-rigward tas-sistema integrata ta’ amministrazzjoni u kontroll u l-kundizzjonijiet għar-rifjut jew l-irtirar ta’ pagamenti u penali amministrattivi applikabbli għall-pagamenti diretti, l-appoġġ għall-iżvilupp rurali u l-kundizzjonalità (ĠU 2014, L 181, p. 48), kif emendat bir-Regolament Delegat
(UE) 2017/723 (ĠU 2016, L 107, p. 1) (iktar ’il quddiem ir-“Regolament Delegat Nru 640/2014”) jipprovdi:
“1.      Għall-finijiet tas-sistema integrata msemmija fl-Artikolu 67(1) tar-Regolament [Nru 1306/2013], għandhom japplikaw id-definizzjonijiet fl-Artikolu 4(1) tar-Regolament [Nru 1307/2013] u fl-Artikolu 67(4) tar-Regolament [Nru 1306/2013].
Id-definizzjonijiet li ġejjin għandhom japplikaw ukoll:
[…]
(23) ‘erja determinata’ tfisser:
(a)      għal skemi ta’ għajnuna relatati mal-erja, l-erja li fil-każ tagħha ġew sodisfatti l-kriterji ta’ eliġibbiltà kollha jew obbligi oħrajn relatati mal-kundizzjonijiet għall-għoti tal-għajnuna, irrispettivament mill-għadd tad-drittijiet għall-pagament għad-dispożizzjoni tal-benefiċjarju; […]
[…]”
12      L-Artikolu 23 ta’ dan ir-Regolament Delegat, intitolat “Bażi tal-kalkolu tal-pagament għall-prattiki agrikoli li huma ta’ benefiċċju għall-klima u l-ambjent fir-rigward tal-ettari eliġibbli ddikjarati taħt l-iskema ta’ pagament bażiku jew l-iskema ta’ pagament uniku skont l-erja”, jipprevedi, fil-paragrafu 2 tiegħu:
“Mingħajr preġudizzju għall-penali amministrattivi applikabbli skont l-Artikolu 28, jekk l-erja ddikjarata f’applikazzjoni unika għall-pagament bażiku jew il-pagament uniku skont l-erja taqbeż l-erja stabbilita, l-erja stabbilita għandha tintuża għall-kalkolu tal-pagament ta’ ekoloġizzazzjoni.
Madankollu, jekk l-erja stabbilita għall-iskema ta’ pagament bażiku jew l-iskema ta’ pagament uniku skont l-erja tinstab li hija akbar mill-erja ddikjarata fl-applikazzjoni għall-għajnuna, l-erja ddikjarata għandha tintuża għall-kalkolu tal-pagament għal approċċ aktar ekoloġiku.”
13      L-Artikolu 24 tal-imsemmi Regolament Delegat, intitolat “Tnaqqis tal-pagament ta’ ekoloġizzazzjoni f’każ ta’ nuqqas ta’ konformità mad-diversifikazzjoni tal-għelejjel [uċuħ tar-raba’]”, jipprovdi li:
“1.      Fir-rigward tar-raba’ li għalih l-ewwel subparagrafu tal-Artikolu 44(1) tar-Regolament [Nru 1307/2013] jirrikjedi minn tal-inqas żewġ għelejjel differenti filwaqt li l-għalla ewlenija ma għandhiex tkopri aktar minn 75 % tal-erja totali tar-raba’, iżda l-erja stabbilita għall-għalla ewlenija tkun tkopri aktar minn 75 % tal-erja totali tar-raba’ li tkun stabbilita, l-erja li trid tintuża għall-kalkolu tal-pagament ta’ ekoloġizzazzjoni skont l-Artikolu 23 ta' dan ir-Regolament għandha titnaqqas bid-doppju tal-erja tal-għalla ewlenija li teċċedi l-75 % tal-erja totali tar-raba’ li tkun stabbilita.
2.      Fir-rigward tar-raba’ li għalih it-tieni subparagrafu tal-Artikolu 44(1) tar-Regolament (UE) Nru 1307/2013 jirrikjedi minn tal-inqas tliet għelejjel differenti filwaqt li l-għalla ewlenija ma għandhiex tkopri aktar minn 75 % tal-erja totali tar-raba’, iżda l-erja stabbilita għall-għalla ewlenija tkun tkopri aktar minn 75 % tal-erja totali tar-raba’ li tkun stabbilita, l-erja li trid tintuża għall-kalkolu tal-pagament ta’ ekoloġizzazzjoni skont l-Artikolu 23 ta’ dan ir-Regolament għandha titnaqqas bl-erja tal-għalla ewlenija li teċċedi l-75 % tal-erja totali tar-raba’ li tkun stabbilita.
3.      Fir-rigward tar-raba’ li għalih it-tieni subparagrafu tal-Artikolu 44(1) tar-Regolament (UE) Nru 1307/2013 jirrikjedi minn tal-inqas tliet għelejjel differenti filwaqt li ż-żewġ għelejjel ewlenin ma għandhomx ikopru aktar minn 95 % tal-erja totali tar-raba’, iżda l-erja stabbilita għall-għelejjel ewlenin tkun tkopri aktar minn 95 % tal-erja totali tar-raba’ li tkun stabbilita, l-erja li trid tintuża għall-kalkolu tal-pagament ta’ ekoloġizzazzjoni skont l-Artikolu 23 ta’ dan ir-Regolament għandha titnaqqas b’ħames darbiet l-erja taż-żewġ għelejjel ewlenin li teċċedi l-95 % tal-erja totali tar-raba’ li tkun stabbilita.
4.      Fir-rigward tal-azjendi li għalihom l-Artikolu 44(2) tar-Regolament (UE) Nru 1307/2013 jirrikjedi li l-għalla ewlenija fuq il-kumplament tar-raba’ ma għandhiex tkopri iżjed minn 75 % ta’ dak il-kumplament tar-raba’, iżda l-erja stabbilita għall-għalla ewlenija fuq il-kumplament tar-raba’ stabbilit tkun tkopri iżjed minn 75 %, l-erja li trid tintuża għall-kalkolu tal-pagament ta’ ekoloġizzazzjoni skont l-Artikolu 23 ta’ dan ir-Regolament għandha titnaqqas bid-doppju tal-erja tal-għalla ewlenija li teċċedi l-75 % tal-kumplament tar-raba’ stabbilit.
5.      Meta benefiċjarju jinstab li ma jkunx konformi mad-diversifikazzjoni tal-għelejjel kif deskritt f’dan l-Artikolu għal tliet snin, l-erja li biha trid titnaqqas l-erja li trid tintuża għall-kalkolu tal-pagament ta’ ekoloġizzazzjoni skont il-paragrafi 1 sa 4 għas-snin sussegwenti għandha tiġi mmultiplikata bi tnejn.”
14      L-Artikolu 25 tal-imsemmi Regolament Delegat, intitolat “Tnaqqis tal-pagament għal approċċ aktar ekoloġiku fil-każ ta’ nuqqas ta’ konformità mar-rekwiżiti ta’ bwar permanenti”, huwa fformulat kif ġej:
“1.      Jekk ikun ġie stabbilit nuqqas ta’ konformità mat-tielet subparagrafu tal-Artikolu 45(1) tar-Regolament [Nru 1307/2013], iż-żona li għandha tintuża għall-kalkolu tal-pagament ekoloġiku skont l-Artikolu 23 ta’ dan ir-Regolament għandha titnaqqas bl-erja stabbilita bħala mhux konformi mar-rekwiżiti fit-tielet subparagrafu tal-Artikolu 45(1) tar-Regolament [Nru 1307/2013].
2.      Jekk ikun ġie stabbilit nuqqas ta’ konformità mal-obbligi kif imsemmi fl-Artikolu 44 tar-Regolament ta’ Delega [tal-Kummissjoni (UE) Nru 639/2014 tal‑11 ta’ Marzu 2014 li jissupplimenta r-Regolament (UE) Nru 1307/2013 tal-Parlament Ewropew u tal-Kunsill li jistabbilixxi regoli għal pagamenti diretti lil bdiewa skont skemi ta’ appoġġ fi ħdan il-qafas tal-politika agrikola komuni u li jemenda l-Anness X ta’ dak ir-Regolament (ĠU 2014, L 181, p. 1),] iż-żona li għandha tintuża għall-kalkolu tal-pagament għal approċċ aktar ekoloġiku skont l-Artikolu 23 ta’ dan ir-Regolament għandha titnaqqas biż-żona stabbilita bħala li ma tikkonformax mal-obbligi kif imsemmija fl-Artikolu 44 tar-Regolament ta’ Delega [Nru 639/2014].
3.      In-nuqqasijiet ta’ konformità għandhom jitqiesu li jkunu “stabbiliti” jekk ikunu stabbiliti bħala konsegwenza ta’ kwalunkwe tip ta’ kontroll imwettaq skont l-Artikolu 74 tar-Regolament [Nru 1306/2013] jew wara li l-awtorità kompetenti ta’ kontroll jew, l-aġenzija tal-pagamenti, tkun ġiet mgħarrfa, bi kwalunkwe mezz ieħor.”
15      L-Artikolu 26 tar-Regolament Delegat Nru 640/2014, intitolat “Tnaqqis tal-pagament għal approċċ aktar ekoloġiku fil-każ ta’ nuqqas ta’ konformità mar-rekwiżiti taż-żona ta’ konċentrazzjoni ekoloġika”, jipprovdi li:
“1.      Iż-żona ta’ konċentrazzjoni ekoloġika meħtieġa skont l-Artikolu 46(1) tar-Regolament [Nru 1307/2013], minn hawn ’il quddiem imsejħa “iż-żona ta’ konċentrazzjoni ekoloġika meħtieġa”, għandha tiġi kkalkolata fuq il-bażi taż-żona totali tar-raba’ stabbilita u li tinkludi, jekk applikabbli skont l-Artikolu 46(2) tar-Regolament [Nru 1307/2013], iż-żoni stabbiliti kif imsemmi fil-punti (c), (d), (g) u (h) tal-ewwel subparagrafu tal-Artikolu 46(2) ta’ dak ir-Regolament.
2.      Jekk l-erja b’fokus ekoloġiku meħtieġa taqbeż l-erja b’fokus ekoloġiku li tkun stabbilita, filwaqt li titqies il-ponderazzjoni tal-erjas b’fokus ekoloġiku kif previst fl-Artikolu 46(3) tar-Regolament [Nru 1307/2013], l-erja li trid tintuża għall-kalkolu tal-pagament ta’ ekoloġizzazzjoni skont l-Artikolu 23 ta' dan ir-Regolament għandha titnaqqas b’10 darbiet l-erja b’fokus ekoloġiku li ma tkunx ġiet stabbilita.
Għall-finijiet tal-ewwel subparagrafu, l-erja b’fokus ekoloġiku li tkun stabbilita ma għandhiex taqbeż is-sehem tal-erjas b’fokus ekoloġiku li jkunu ġew iddikjarati fl-erja totali ta’ raba’ ddikjarata.
3.      Meta benefiċjarju ma jinstabx konformi mar-rekwiżiti tal-erja b’fokus ekoloġiku kif deskritt f’dan l-Artikolu għal tliet snin, l-erja li biha trid titnaqqas l-erja li trid tintuża għall-kalkolu tal-pagament ta’ ekoloġizzazzjoni skont il-paragrafu 2 għas-snin sussegwenti għandha tiġi mmultiplikata bi tnejn.”
Ir-Regolament ta’ Implimentazzjoni (UE) Nru 809/2014
16      L-Artikolu 35 tar-Regolament ta’ Implimentazzjoni tal-Kummissjoni (UE) Nru 809/2014 tas‑17 ta’ Lulju 2014 li jistabbilixxi r-regoli għall-applikazzjoni tar-Regolament (UE) Nru 1306/2013 tal-Parlament Ewropew u tal-Kunsill fir-rigward tas-sistema integrata ta’ amministrazzjoni u kontroll, tal-miżuri tal-iżvilupp rurali u tal-kundizzjonalità (ĠU 2014, L 227, p. 69), kif emendat bir-Regolament ta’ Implimentazzjoni tal-Kummissjoni (UE) 2018/746 tat‑18 ta’ Mejju 2018 (ĠU 2018, L 125, p. 1) (iktar ’il quddiem ir-“Regolament ta’ Implimentazzjoni Nru 809/2014”), intitolat “Żieda fir-rata ta’ kontroll”, huwa fformulat kif ġej:
“Meta l-verifiki fuq il-post jiżvelaw xi nuqqas ta’ konformità sinifikanti fil-kuntest ta’ skema tal-għajnuna jew miżura ta’ appoġġ partikulari jew f’reġjun jew parti minn reġjun, l-awtorità kompetenti għandha żżid kif xieraq il-perċentwali tal-benefiċjarji li jridu jsirulhom verifiki fuq il-post fis-sena ta’ wara.”
Ir-Regolament ta’ Implimentazzjoni (UE) Nru 908/2014
17      Il-premessa 27 tar-Regolament ta’ Implimentazzjoni tal-Kummissjoni (UE) Nru 908/2014 tas‑6 ta’ Awwissu 2014 li jistabbilixxi r-regoli għall-applikazzjoni tar-Regolament (UE) Nru 1306/2013 tal-Parlament Ewropew u tal-Kunsill fir-rigward tal-aġenziji tal-pagamenti u korpi oħra, il-ġestjoni finanzjarja, l-approvazzjoni ta’ kontijiet, ir-regoli dwar kontrolli, garanziji u trasparenza (ĠU 2014, L 255, p. 59, u rettifika fil-ĠU 2015, L 114, p. 25) kif emendat bir-Regolament ta’ Implimentazzjoni tal-Kummissjoni (UE) 2018/56 tat‑12 ta’ Jannar 2018 (iktar ’il quddiem ir-”Regolament ta’ Implimentazzjoni Nru 908/2014”), tipprovdi li:
“Sabiex ikun żgurat li f’każijiet normali l-proċedura tal-approvazzjoni tal-konformità tiġi konkluża f’perjodu ta’ żmien raġonevoli, huwa xieraq li jiġu stabbiliti perjodi ta’ żmien speċifiċi għall-istadji differenti tal-proċedura, li għandhom jiġu rrispettati mill-Kummissjoni u mill-Istati Membri. Fl-istess ħin, madankollu, għandu jkun possibbli li, fejn ikun meħtieġ, il-Kummissjoni testendi dawk il-perjodi taż-żmien fid-dawl tal-kumplessità ta’ każ li jkun qiegħed jiġi investigat. Il-proċedura tal-approvazzjoni tal-konformità għandha tagħti d-dritt lill-Istati Membri għal proċedimenti kontradittorji u biex jivvalutaw kif xieraq l-informazzjoni meħtieġa għall-evalwazzjoni tar-riskju tal-Fond.”
18      L-Artikolu 34 ta’ dan ir-Regolament ta’ Implimentazzjoni, intitolat “Approvazzjoni tal-konformità”, jipprevedi:
“1.      Sabiex jiġu ddeterminati liema ammonti għandhom jiġu esklużi mill-finanzjament tal-Unjoni, meta jinstab li l-infiq ma jkunx sar b’konformità mar-regoli tal-Unjoni, il-Kummissjoni għandha tuża wkoll is-sejbiet tagħha u għandha tqis l-informazzjoni disponibbli mill-Istati Membri, sakemm din l-informazzjoni tal-aħħar hija pprovduta f’waqtha fil-limiti ta’ żmien stabbiliti mill-Kummissjoni fil-qafas tal-proċedura tal-approvazzjoni tal-konformità mwettqa skont l-Artikolu 52 tar-Regolament [Nruo1306/2013] u skont dan l-Artikolu.
2.      Fejn, minħabba kwalunkwe stħarriġ, il-Kummissjoni tqis li l-infiq ma sarx skont ir-regoli tal-Unjoni, għandha tikkomunika s-sejbiet tagħha lill-Istat Membru kkonċernat, fejn tispeċifika l-miżuri korrettivi meħtieġa biex tkun żgurata l-konformità ma’ dawk ir-regoli fil-futur, u tindika l-livell proviżjonali ta’ korrezzjoni finanzjarja li f’dak l-istadju tal-proċedura tikkunsidra li jikkorrispondi mas-sejbiet tagħha. Dik il-komunikazzjoni għandha wkoll tiskeda laqgħa bilaterali fi żmien ħames xhur wara li jiskadi l-perjodu għat-tweġiba min-naħa tal-Istat Membru. Il-komunikazzjoni għandha tagħmel referenza għal dan l-Artikolu.
L-Istat Membru għandu jwieġeb fi żmien xahrejn minn meta jirċievi l-komunikazzjoni. Fit-tweġiba tiegħu l-Istat Membru għandu jkollu l-opportunità, b’mod partikolari, li:
(a)      juri lill-Kummissjoni li l-livell attwali ta’ nuqqas ta’ konformità jew ta’ riskju għall-Fondi huwa anqas minn dak li kien ġie indikat mill-Kummissjoni;
(b)      jinforma lill-Kummissjoni bil-miżuri korrettivi li jkun ħa biex jiżgura l-konformità mar-regoli tal-Unjoni u bid-data effettiva tal-implimentazzjoni tagħhom.
F’każijiet iġġustifikati, l-Kummissjoni, fuq talba raġunata tal-Istat Membru, tista’ tawtorizza estensjoni tal-perjodu ta’ xahrejn b’massimu ta’ xahrejn. It-talba għandha tiġi indirizzata lill-Kummissjoni qabel ma jiskadi dak il-perjodu.
Jekk l-Istat Membru jikkunsidra li laqgħa bilaterali mhix meħtieġa, għandu jinforma lill-Kummissjoni dwar dan fit-tweġiba tagħha għall-komunikazzjoni msemmija hawn fuq.
3.      Fil-laqgħa bilaterali, ż-żewġ partijiet għandhom jagħmlu ħilithom biex jilħqu ftehim dwar il-miżuri li għandhom jittieħdu kif ukoll dwar l-evalwazzjoni tal-gravità tal-ksur u tad-dannu finanzjarju kkawżat lill-baġit tal-Unjoni.
Il-Kummissjoni għandha, fi żmien 30 jum ta’ ħidma mill-laqgħa bilaterali, tfassal il-minuti u tibgħathom lill-Istat Membru. L-Istat Membru jista’ jibgħat l-osservazzjonijiet tiegħu lill-Kummissjoni fi żmien 15-il jum ta’ ħidma minn wara li jirċievi l-minuti.
Fi żmien sitt xhur minn wara li tibgħat il-minuti tal-laqgħa bilaterali, il-Kummissjoni għandha tikkomunika formalment il-konklużjonijiet tagħha lill-Istat Membru abbażi tal-informazzjoni riċevuta fil-qafas tal-proċedura ta’ approvazzjoni tal-konformità. Dik il-komunikazzjoni għandha tevalwa l-infiq li għandu jiġi eskluż mill-finanzjament tal-Unjoni skont l-Artikolu 52 tar-Regolament [Nru 1306/2013] u l-Artikolu 12 tar-Regolament Delegat [tal-Kummissjoni (UE) Nru 907/2014 tal‑11 ta’ Marzu 2014 li jissupplimenta r-Regolament (UE) Nru 1306/2013 tal-Parlament Ewropew u tal-Kunsill rigward tal-aġenziji tal-pagamenti u korpi oħra, il-ġestjoni finanzjarja, l-approvazzjoni tal-kontijiet, il-garanziji u l-użu tal-euro (ĠU 2014, L 255, p. 18)]. Il-komunikazzjoni għandha tagħmel referenza għall-Artikolu 40(1) ta’ dan ir-Regolament.
[…]
6.      Meta tevalwa l-infiq li għandu li għandu jiġi eskluż mill-finanzjament tal-Unjoni, tista’ titqis biss l-informazzjoni kkomunikata mill-Istat Membru wara l-komunikazzjoni formali tal-Kummissjoni li hemm referenza għaliha fit-tielet subparagrafu tal-paragrafu 3:
(a)      meta huwa meħtieġ li tiġi evitata stima eċċessiva tad-dannu finanzjarju kkawżat lill-baġit tal-Unjoni; u
(b)      jekk it-trażmissjoni tard tal-informazzjoni hija debitament ġustifikata minn fatturi esterni u ma tipperikolax l-adozzjoni fil-ħin mill-Kummissjoni tad-deċiżjoni skont l-Artikolu 52 tar-Regolament [Nru 1306/2013].
[…]”
19      L-Artikolu 40 tal-imsemmi Regolament ta’ Implimentazzjoni, intitolat “Il-proċedura ta’ konċiljazzjoni”, jipprevedi fl-ewwel paragrafu tiegħu:
“Stat Membru jista’ jirreferi kwistjoni lill-korp ta’ konċiljazzjoni fi żmien 30 jum ta’ xogħol minn meta jirċievi l-komunikazzjoni formali tal-Kummissjoni li hemm referenza għaliha fit-tielet subparagrafu tal-Artikolu 34(3) billi jibgħat talba raġunata għal konċiljazzjoni lis-segretarjat tal-korp ta’ konċiljazzjoni.
[…]”
Il-fatti li wasslu għall-kawża u d-deċiżjoni kontenzjuża
20      Il-fatti li wasslu għall-kawża ġew esposti mill-Qorti Ġenerali fil-punti 2 sa 30 tas-sentenza appellata u jistgħu, għall-ħtiġiet tal-kawża preżenti, jitqassru kif ġej.
L-investigazzjoni tal‑2017
21      Il-Kummissjoni fetħet l-investigazzjoni AA/2017/002/RO (iktar ’il quddiem l-“investigazzjoni tal‑2017”) fir-rigward tar-Rumanija, abbażi tal-Artikolu 52 tar-Regolament Nru 1306/2013 u tal-Artikolu 34 tar-Regolament ta’ Implimentazzjoni Nru 908/2014, sabiex tivverifika jekk l-amministrazzjoni u l-kontroll minnha tal-iskemi ta’ għajnuna skont is-superfiċje mħallsa mill-fondi kinux twettqu konformement mal-leġiżlazzjoni tal-Unjoni għas-snin finanzjarji 2015 u 2016.
22      Mit‑12 sas‑16 ta’ Ġunju 2017, il-Kummissjoni wettqet awditu fuq il-post, fir-Rumanija.
23      Fit‑28 ta’ Awwissu 2017, wara dan l-awditu, il-Kummissjoni kkomunikat lir-Rumanija r-riżultati tal-verifiki tagħha, konformement mal-Artikolu 34(2) tar-Regolament ta’ Implimentazzjoni Nru 908/2014, u talbitha informazzjoni addizzjonali.
24      Fl‑20 ta’ Frar 2018, il-Kummissjoni organizzat laqgħa bilaterali (iktar ’il quddiem il-“laqgħa bilaterali dwar l‑2017”), konformement mal-Artikolu 34(2) tar-Regolament ta’ Implimentazzjoni Nru 908/2014.
25      Fit‑3 ta’ April 2018, il-minuti tal-laqgħa bilaterali dwar l‑2017 ġew ikkomunikati lir-Rumanija, flimkien ma’ stedina sabiex tiġi pprovduta informazzjoni addizzjonali qabel it‑2 ta’ Lulju 2018.
26      Fil‑25 ta’ April 2018, ir-Rumanija bagħtet l-osservazzjonijiet tagħha dwar il-minuti tal-laqgħa bilaterali dwar l‑2017 u, fit‑2 ta’ Lulju u fil‑11 ta’ Settembru 2018, it-tweġibiet tagħha għat-talba għal informazzjoni addizzjonali fformulata f’dawn il-minuti, konformement mad-dispożizzjonijiet tar-Regolament ta’ Implimentazzjoni Nru 908/2014.
27      Fl‑1 ta’ Marzu 2019, il-Kummissjoni kkomunikat lir-Rumanija, konformement mat-tielet subparagrafu tal-Artikolu 34(3) u mal-Artikolu 40(1) tar-Regolament ta’ Implimentazzjoni Nru 908/2014, il-konklużjonijiet tagħha bbażati fuq l-informazzjoni rċevuta fil-kuntest tal-proċedura tal-approvazzjoni tal-konformità. Konkretament, il-Kummissjoni, minn naħa, indikat li hija kienet qiegħda żżomm il-pożizzjoni tagħha li s-sistema implimentata mir-Rumanija matul is-snin finanzjarji 2015 u 2016, li kienet is-suġġett tal-investigazzjoni tal‑2017, kellha nuqqasijiet fil-funzjonament ta’ ħames kontrolli prinċipali u, min-naħa l-oħra, ippreċiżat l-ammont tas-somma li hija kellha l-intenzjoni teskludi mill-finanzjament tal-Unjoni.
28      Fl‑10 ta’ April 2019, ir-Rumanija ressqet talba għal konċiljazzjoni. Wara l-konċiljazzjoni, intbagħtilha rapport tal-korp ta’ konċiljazzjoni fl‑24 ta’ Ġunju 2019.
29      Fl‑10 ta’ Lulju 2019, wara dan ir-rapport, ir-Rumanija kkomunikat lill-Kummissjoni kalkolu tal-impatt irrivedut ibbażat fuq l-Artikolu 34(6) tar-Regolament ta’ Implimentazzjoni Nru 908/2014.
30      Sussegwentement, il-Kummissjoni bagħtet il-pożizzjoni finali tagħha lir-Rumanija, li fiha hija indikat li kienet qiegħda żżomm parzjalment il-pożizzjoni tagħha espressa fil-konklużjonijiet tagħha kkomunikati fl‑1 ta’ Marzu 2019 u li kienet qiegħda tnaqqas l-ammont tas-somma li hija pproponiet li tiġi eskluża mill-finanzjament tal-Unjoni, wara li ħadet inkunsiderazzjoni l-kalkolu tal-impatt irrivedut trażmess mir-Rumanija (iktar ’il quddiem il-“pożizzjoni finali għall‑2017”).
31      Ir-rapport sommarju dwar l-investigazzjoni tal‑2017 ġie kkomunikat sussegwentement lir-Rumanija.
L-investigazzjoni tal‑2018
32      Il-Kummissjoni fetħet l-investigazzjoni AA/2018/007/RO (iktar ’il quddiem l-“investigazzjoni tal‑2018”) fir-rigward tar-Rumanija, abbażi tal-Artikolu 52 tar-Regolament Nru 1306/2013 u tal-Artikolu 34 tar-Regolament ta’ Implimentazzjoni Nru 908/2014, sabiex tivverifika jekk l-amministrazzjoni u l-kontroll minnha tal-iskemi ta’ għajnuna skont is-superfiċje mħallsa mill-fondi kinux twettqu konformement mal-leġiżlazzjoni tal-Unjoni għas-snin finanzjarji 2017 u 2018.
33      Mit‑2 sas‑6 ta’ Lulju 2018, il-Kummissjoni wettqet awditu fuq il-post, fir-Rumanija (iktar ’il quddiem l-“awditu tal‑2018”).
34      Permezz ta’ ittra tat‑28 ta’ Ottubru 2018, il-Kummissjoni kkomunikat lir-Rumanija r-riżultati tal-verifiki tagħha, konformement mal-Artikolu 34(2) tar-Regolament ta’ Implimentazzjoni Nru 908/2014.
35      Fid‑29 ta’ Ottubru 2018, ir-Rumanija bagħtet lill-Kummissjoni l-osservazzjonijiet tagħha dwar ir-riżultati tal-verifiki.
36      Fit‑23 ta’ Jannar 2019, il-Kummissjoni stiednet lir-Rumanija għal laqgħa bilaterali, konformement mal-Artikolu 34(2) tar-Regolament ta’ Implimentazzjoni Nru 908/2014.
37      Fil‑5 ta’ Marzu 2019, il-Kummissjoni u l-awtoritajiet Rumeni ltaqgħu waqt laqgħa bilaterali (iktar
’il quddiem il-“laqgħa bilaterali dwar l‑2018”).
38      Fl‑10 ta’ April 2019, il-Kummissjoni bagħtet lir-Rumanija l-minuti tal-laqgħa bilaterali dwar l‑2018 (iktar ’il quddiem il-“minuti tal-investigazzjoni tal‑2018”).
39      Fit‑3 ta’ Mejju 2019, ir-Rumanija kkomunikat lill-Kummissjoni l-osservazzjonijiet tagħha dwar il-minuti tal-investigazzjoni tal‑2018.
40      Permezz ta’ ittra tal‑10 ta’ Ġunju 2019, ir-Rumanija ppreżentat it-tweġibiet tagħha għat-talba għal informazzjoni addizzjonali fformulata fil-minuti tal-investigazzjoni tal‑2018.
41      Sussegwentement, fid‑19 ta’ Diċembru 2019, il-Kummissjoni bagħtet lir-Rumanija l-konklużjonijiet preliminari tal-investigazzjoni tal‑2018 (iktar
’il quddiem il-“komunikazzjoni dwar l-infiq eskluż għall‑2018”), konformement mat-tielet subparagrafu tal-Artikolu 34(3) tar-Regolament ta’ Implimentazzjoni Nru 908/2014, li fihom hija kkomunikat il-proposta tagħha li teskludi mill-finanzjament tal-Unjoni somma ta’ EUR 178 846 662.94 u kkonfermat l-opinjoni tagħha li, fir-Rumanija, matul is-snin finanzjarji 2017 u 2018, l-implimentazzjoni tal-iskema ta’ għajnuna skont is-superfiċje kienet kisret il-leġiżlazzjoni tal-Unjoni.
42      B’mod iktar partikolari, il-Kummissjoni rrilevat li r-raġunijiet għall-esklużjoni tal-infiq inkwistjoni mill-fondi kienu jirrigwardaw in-nuqqasijiet ikkonstatati fir-rigward ta’ erba’ kontrolli prinċipali, jiġifieri l-kontrolli amministrattivi f’dak li jirrigwarda d-definizzjoni tar-raba’ mistrieħ meta mqabbla ma’ dik ta’ mergħat temporanji, it-twettiq ta’ kontroverifiki sabiex tiġi stabbilita l-ammissibbiltà tal-biċċiet ta’ art iddikjarati, it-twettiq ta’ numru suffiċjenti ta’ kontrolli fuq il-post u t-twettiq ta’ kontrolli fuq il-post ta’ kwalità suffiċjenti.
43      Fil‑5 ta’ Frar 2020, ir-Rumanija ressqet talba għal konċiljazzjoni (iktar ’il quddiem it-“talba għal konċiljazzjoni għall‑2018”).
44      Fil‑15 ta’ Diċembru 2020, ir-Rumanija pparteċipat għal laqgħa ta’ konċiljazzjoni.
45      Fl‑4 ta’ Jannar 2021, il-korp ta’ konċiljazzjoni bagħat ir-rapport tiegħu, li fih huwa kkonkluda li konċiljazzjoni ma kinitx possibbli.
46      Fil‑5 ta’ Lulju 2021, il-Kummissjoni kkomunikat lir-Rumanija l-pożizzjoni finali tagħha, adottata wara r-rapport ta’ konċiljazzjoni. F’din il-pożizzjoni, essenzjalment, il-Kummissjoni żammet l-evalwazzjoni li kienet għamlet li s-sistema implimentata fir-Rumanija matul is-snin finanzjarji 2017 u 2018 kellha nuqqasijiet fil-funzjonament ta’ erba’ kontrolli prinċipali. Barra minn hekk, il-Kummissjoni naqqset il-korrezzjonijiet b’rata fissa proposti għal somma ta’ EUR 178 320 110.85.
47      Sussegwentement, il-Kummissjoni bagħtet lir-Rumanija rapport sommarju li fih fakkret id-diversi stadji tal-investigazzjoni tal‑2018, il-portata tal-osservazzjonijiet ifformulati mir-Rumanija matul il-proċedura ta’ approvazzjoni tal-konformità u l-motivazzjoni tal-konklużjonijiet finali tagħha.
48      Fis‑17 ta’ Novembru 2021, il-Kummissjoni adottat id-deċiżjoni kontenzjuża.
49      Għal dak li jikkonċerna l-infiq imwettaq mir-Rumanija fir-rigward tal-fondi għas-snin finanzjarji 2017 u 2018, il-Kummissjoni rrilevat il-ksur tad-dritt tal-Unjoni msemmi fil-punt 42 tas-sentenza preżenti u ddeċidiet li timponilha korrezzjoni b’rata fissa fl-ammont ta’ EUR 178 320 110.85.
Il-proċedura quddiem il-Qorti Ġenerali u s-sentenza appellata
50      Permezz ta’ att ippreżentat fir-Reġistru tal-Qorti Ġenerali fis‑27 ta’ Jannar 2022, ir-Rumanija ppreżentat rikors intiż għall-annullament parzjali tad-deċiżjoni kontenzjuża, sa fejn din kienet tikkonċerna l-ispejjeż li hija kienet sostniet mill-fondi, matul is-snin finanzjarji 2018 u 2019, għal ammont ta’ EUR 178 320 110.85.
51      Insostenn tar-rikors tagħha, ir-rikorrenti kienet qiegħda tqajjem tliet motivi.
52      Permezz tas-sentenza appellata, il-Qorti Ġenerali ċaħdet dawn il-motivi bħala infondati u, għaldaqstant, ċaħdet ir-rikors kollu kemm hu.
53      Fl-ewwel lok, fil-punti 34 sa 173 tas-sentenza appellata, il-Qorti Ġenerali eżaminat u ċaħdet l-ewwel motiv, ibbażat fuq l-eżerċizzju mhux xieraq, mill-Kummissjoni, tal-kompetenza tagħha sabiex teskludi somom ta’ flus mill-finanzjament tal-Unjoni abbażi tal-Artikolu 52 tar-Regolament Nru 1306/2013, u li kien maqsum f’ħames partijiet.
54      L-ewwel nett, fil-punti 37 sa 52 ta’ dik is-sentenza, il-Qorti Ġenerali analizzat u ċaħdet, bħala infondata, l-ewwel parti ta’ dan il-motiv, ibbażata fuq żbalji mwettqa mill-Kummissjoni fil-konstatazzjoni ta’ nuqqasijiet fil-kontrolli amministrattivi fir-rigward tar-relazzjoni bejn l-investigazzjoni tal‑2017 u l-investigazzjoni tal‑2018 kif ukoll fit-terminu applikabbli għall-informazzjoni trażmessa mir-Rumanija fil-kuntest tal-investigazzjoni tal‑2018.
55      F’dan ir-rigward, il-Qorti Ġenerali rrilevat, b’mod partikolari fil-punti 41 u 42 tal-imsemmija sentenza, li kien hemm sovrappożizzjoni fl-investigazzjoni tal‑2017 u fl-investigazzjoni tal‑2018 fir-rigward tal-erba’ kontrolli prinċipali li għalihom il-Kummissjoni kienet ikkonstatat ksur. Madankollu, hija osserva li, minn naħa, dan il-ksur kien jikkonċerna żewġ perijodi differenti, l-investigazzjoni tal‑2017 dwar is-snin finanzjarji 2015 u 2016 u l-investigazzjoni tal‑2018 dwar is-snin finanzjarji 2017 u 2018 kif ukoll, min-naħa l-oħra, id-deċiżjoni adottata wara l-investigazzjoni tal‑2017 ma kinitx ġiet appellata u għalhekk kienet saret definittiva. Il-Qorti Ġenerali qieset li r-rikors kien ġie ppreżentat kontra d-deċiżjoni kontenzjuża, li kienet ġiet adottata fi tmiem l-investigazzjoni tal‑2018 u li kienet tikkonċerna s-snin finanzjarji 2017 u 2018. Għaldaqstant, skont il-Qorti Ġenerali, ir-Rumanija setgħet tikkontesta biss, fir-rigward tal-investigazzjoni tal‑2017, ir-riferimenti għal din l-investigazzjoni magħmula mill-Kummissjoni matul l-investigazzjoni tal‑2018 u li abbażi tagħhom din kienet adottat id-deċiżjoni kontenzjuża.
56      Fir-rigward tat-terminu applikabbli għall-komunikazzjoni ta’ informazzjoni mir-Rumanija fil-kuntest tal-investigazzjoni tal‑2018, il-Qorti Ġenerali rrilevat, fil-punt 47 tas-sentenza appellata, li ż-żewġ kundizzjonijiet previsti f’dan ir-rigward fl-Artikolu 34(6) tar-Regolament ta’ Implimentazzjoni Nru 908/2014 kienu ta’ natura kumulattiva, b’tali mod li jekk waħda mit-tnejn ma kinitx issodisfatta, ma kienx hemm lok li tiġi eżaminata l-oħra.
57      Sussegwentement, il-Qorti Ġenerali ddeċidiet, fil-punt 49 ta’ dik is-sentenza, li s-sovrappożizzjoni parzjali tal-investigazzjoni tal‑2017 u tal-investigazzjoni tal‑2018 ma kellhiex effett fuq il-legalità tad-deċiżjoni kontenzjuża, b’tali mod li l-aġir ikkritikat lill-Kummissjoni mir-Rumanija, li allegat li hija ma setgħetx tipprovdi l-informazzjoni essenzjali għall-investigazzjoni tal‑2018 minħabba l-aġir tal-Kummissjoni fil-kuntest tal-investigazzjoni 2017, ma setax jitqies bħala fattur estern fis-sens tal-Artikolu 34(6)(b) tar-Regolament ta’ Implimentazzjoni Nru 908/2004.
58      Barra minn hekk, fil-punt 50 tal-imsemmija sentenza, il-Qorti Ġenerali rrilevat li, fil-kuntest tal-proċedura ta’ approvazzjoni tal-konformità, l-Istat Membru kkonċernat kellu jippreżenta spjegazzjoni li tippermetti li jitqies li fatturi esterni kienu ġġustifikaw il-preżentazzjoni tardiva ta’ informazzjoni, wara l-komunikazzjoni uffiċjali mibgħuta mill-Kummissjoni, u li kienet din tal-aħħar li kellha tevalwa jekk din l-ispjegazzjoni kinitx sodisfaċenti, peress li, kieku l-Kummissjoni kienet ċaħdet l-imsemmija spjegazzjoni u ma kinitx applikat l-Artikolu 34(6) tar-Regolament ta’ Implimentazzjoni Nru 908/2014, l-imsemmi Stat Membru seta’ jikkontesta, quddiem il-Qorti Ġenerali, ir-rifjut li tittieħed inkunsiderazzjoni l-informazzjoni li huwa kien bagħat.
59      Fil-punt 51 tas-sentenza appellata, il-Qorti Ġenerali rrilevat, minn naħa, li, matul l-investigazzjoni tal‑2018, l-uniku fattur estern invokat mir-Rumanija kien jikkonċerna l-informazzjoni dwar ir-rati ta’ żball użati għall-kalkolu tar-riskju għall-FAEG. Min-naħa l-oħra, ir-Rumanija ma kinitx ikkontestat l-aġir tal-Kummissjoni matul il-proċedura tal-approvazzjoni tal-konformità, iżda għamlet dan biss quddiem il-Qorti Ġenerali, b’tali mod li l-Kummissjoni ma setgħetx tiġi validament ikkritikata li ma eżaminatx korrettament il-kunċett ta’ “fattur estern”, fis-sens tal-Artikolu 34(6)(b) tar-Regolament ta’ Implimentazzjoni Nru 908/2004.
60      It-tieni nett, fil-punti 53 sa 99 ta’ dik is-sentenza, il-Qorti Ġenerali eżaminat u ċaħdet, bħala infondata, it-tieni parti tal-ewwel motiv, ibbażata fuq żbalji ta’ evalwazzjoni mwettqa mill-Kummissjoni fil-konstatazzjoni ta’ nuqqasijiet fil-kontrolli amministrattivi f’dak li jirrigwarda d-definizzjoni tar-raba’ mistrieħ meta mqabbla mad-definizzjoni tal-mergħat temporanji.
61      F’dan ir-rigward, il-Qorti Ġenerali qabelxejn ċaħdet, fil-punt 77 tal-imsemmija sentenza, l-ewwel ilment, ibbażat fuq riferimenti għall-investigazzjoni tal‑2017 magħmula mill-Kummissjoni fil-kuntest tal-investigazzjoni tal‑2018.
62      Fir-rigward tal-argument tar-Rumanija li, fil-każ ta’ raba’ li jinħadem li s-superfiċje tiegħu tkun ta’ bejn 10 u 30 ettaru (ha), il-fatt li r-raba’ mistrieħ huwa konfuż ma’ mergħat temporanji ma jinvolvi ebda riskju għall-fondi u li, konsegwentement, l-Artikolu 44(1) tar-Regolament Nru 1307/2013 ġie osservat fil-każ ineżami, il-Qorti Ġenerali ddeċidiet b’mod partikolari, fil-punt 70 tas-sentenza appellata, li, billi affermat li, kważi fil-każijiet kollha, jekk waħda miż-żewġ uċuħ tar-raba’, mergħa temporanja jew raba’ mistrieħ, tiġi ddikjarata taħt waħda miż-żewġ kategoriji neċessarji sabiex tiġi żgurata d-diversifikazzjoni (wiċċ tar-raba’ prinċipali jew wiċċ tar-raba’ sekondarja), uċuħ tar-raba’ oħra huma ddikjarati taħt il-kategorija l-oħra, ir-Rumanija rrikonoxxiet b’mod impliċitu li ma kinitx f’pożizzjoni li tiżgura li ma kien hemm l-ebda riskju għall-fondi.
63      Fil-punt 71 ta’ dik is-sentenza, il-Qorti Ġenerali ppreċiżat li dan l-argument kien iwassal sabiex tiġi ammessa l-eventwali eżistenza ta’ każijiet li fihom iż-żewġ uċuħ tar-raba’ meħtieġa fl-ewwel subparagrafu tal-Artikolu 44(1) tar-Regolament Nru 1307/2013 kienu raba’ mistrieħ u mergħat temporanji. Għaldaqstant, bil-kontra għal dak li kienet sostniet ir-Rumanija, kienet neċessarja distinzjoni bejn raba’ mistrieħ u mergħat temporanji sabiex tiġi żgurata l-osservanza tar-rekwiżit previst f’din id-dispożizzjoni li żewġ uċuħ tar-raba’ għandhom ikunu preżenti fuq ir-raba’ li jinħadem tal-bidwi li jkopri bejn 10 u 30 ettaru, sa fejn tista’ teżisti sitwazzjoni li fiha, fir-realtà, ir-raba’ li jinħadem ikun kompletament kopert minn raba’ mistrieħ jew minn mergħat temporanji.
64      Fir-rigward tal-argument tar-Rumanija li għalkemm, bħala prinċipju, l-wiċċ tar-raba’ prinċipali ma għandux ikopri iktar minn 75 % tar-raba’ li jinħadem, il-qbiż ta’ dan il-limitu huwa permess kemm fil-każ tar-raba’ mistrieħ kif ukoll fil-każ tal-mergħat temporanji, konformement mal-Artikolu 44(3) tar-Regolament Nru 1307/2013, b’tali mod li, anki jekk iż-żewġ uċuħ tar-raba’ jiġu konfużi, ma jeżisti ebda riskju għall-fondi, il-Qorti Ġenerali kkonstatat, fil-punt 72 tal-imsemmija sentenza, li r-Rumanija ma kinitx ipproduċiet il-prova li l-kundizzjoni preliminari għall-applikazzjoni tal-eċċezzjoni prevista fl-Artikolu 44(3)(a), minn dan ir-regolament, jiġifieri l-fatt li l-mergħat temporanji, r-raba’ mistrieħ jew it-taħlita tagħhom jirrappreżentaw iktar minn 75 % tar-raba’ li jinħadem ta’ azjenda agrikola, kienet issodisfatta.
65      Fir-rigward tal-argument tar-Rumanija li l-ispetturi tagħha kienu kkontrollaw ir-raba’ ddikjarata bħala raba’ mistrieħ għal sentejn konsekuttivi sabiex jiġu ssanzjonati eventwali irregolaritajiet, il-Qorti Ġenerali rrilevat, fil-punt 76 tas-sentenza appellata, li l-awditu tal‑2018 kien enfasizza problema differenti, jiġifieri l-fatt li, fuq il-post, kien twettaq żball fil-klassifikazzjoni tar-raba’ u kien ipproduċa konsegwenzi kumulattivi, li kien ikkontesta l-applikazzjoni tal-limiti ta’ ekoloġizzazzjoni bbażati fuq id-diversifikazzjoni tal-uċuħ tar-raba’ konformement mal-Artikolu 44 tar-Regolament Nru 1307/2013.
66      Sussegwentement, fil-punt 87 ta’ dik is-sentenza, il-Qorti Ġenerali ċaħdet it-tieni lment, ibbażat fuq l-assenza ta’ ċarezza tal-bażi legali tal-investigazzjoni tal‑2018.
67      Fil-punti 83 sa 86 tal-imsemmija sentenza, il-Qorti Ġenerali bbażat ruħha fuq il-fatt li r-Rumanija kienet taf bil-bażi legali tal-investigazzjoni tal‑2018 u dan mhux iktar tard mill‑10 ta’ April 2019, jum il-komunikazzjoni tar-rapport tal-investigazzjoni tal‑2018. Barra minn hekk, fil-fehma tagħha, hija ma setgħetx validament issostni li r-riferiment għall-Artikolu 44 tar-Regolament Nru 1307/2013, li jikkonċerna d-diversifikazzjoni tal-uċuħ tar-raba’ bl-għan li wieħed jibbenefika mill-iskema ta’ pagament għall-prattiki agrikoli ta’ benefiċċju għall-klima u għall-ambjent, ma kienx biżżejjed sabiex wieħed jifhem in-natura u l-portata tal-kontestazzjoni tal-Kummissjoni.
68      Fl-aħħar nett, fil-punt 99 tas-sentenza appellata, il-Qorti Ġenerali ċaħdet it-tielet ilment, ibbażat fuq żbalji fil-kalkolu tal-korrezzjoni b’rata fissa applikata mill-Kummissjoni fil-kuntest tal-investigazzjoni tal‑2018.
69      Sabiex tagħmel dan, hija rrilevat b’mod partikolari, minn naħa, fil-punt 95 ta’ dik is-sentenza, li l-eċċezzjoni prevista fl-Artikolu 34(6) tar-Regolament ta’ Implimentazzjoni Nru 908/2014 ma kinitx applikabbli fil-każ ineżami. Min-naħa l-oħra, hija kkonstatat, fil-punt 97 tal-imsemmija sentenza, li r-Rumanija ma kinitx uriet li l-Kummissjoni kienet wettqet żball ta’ evalwazzjoni meta qieset li l-korrezzjoni, allegata mir-Rumanija insostenn tal-argument tagħha li l-irregolarità rrilevata mill-Kummissjoni kienet tippreżenta livell baxx ta’ gravità u kellha portata dgħajfa, ma kinitx seħħet.
70      It-tielet nett, fil-punti 100 sa 152 tas-sentenza appellata, il-Qorti Ġenerali eżaminat u ċaħdet, bħala infondata, it-tielet parti tal-ewwel motiv, ibbażata fuq żbalji ta’ evalwazzjoni mwettqa mill-Kummissjoni fil-konstatazzjoni ta’ nuqqasijiet fit-twettiq tal-kontroverifiki sabiex tiġi stabbilita l-ammissibbiltà tal-biċċa art iddikjarata.
71      Fir-rigward tal-ewwel ilment, ibbażat fuq żbalji ta’ evalwazzjoni mwettqa mill-Kummissjoni fil-konstatazzjoni ta’ nuqqasijiet fit-twettiq tal-kontrolli fil-kuntest tal-FAEG, il-Qorti Ġenerali ċaħditu fil-punt 143 ta’ dik is-sentenza.
72      B’mod partikolari, fil-punti 121 u 122 tal-imsemmija sentenza, hija għamlet distinzjoni bejn l-aġġornament tas-Sistema ta’ Identifikazzjoni tal-Irqajja’ tal-Art (iktar ’il quddiem il-LPIS”) mill-perċentwal żgħir ta’ każijiet ta’ nuqqas ta’ konformità kkonstatati matul l-investigazzjoni tal‑2018 u qieset li kien mingħajr ma wettqet żball ta’ evalwazzjoni li l-Kummissjoni kienet qieset fid-deċiżjoni kontenzjuża li, fir-rigward ta’ dan l-aġġornament, ma kienx hemm limitu applikabbli għall-iżbalji.
73      Fir-rigward tal-imsemmi aġġornament, il-Qorti Ġenerali ddeċidiet, fil-punti 130 u 131 tas-sentenza appellata, li l-kwistjoni tal-bażi legali tal-aġġornament ta’ tliet snin tal-LPIS ma kellhiex effett fuq in-nuqqasijiet li l-Kummissjoni kienet ikkonstatat. Fil-fatt, minn naħa, mill-minuti tal-laqgħa bilaterali tat‑8 ta’ Settembru 2017 dwar il-pjan ta’ azzjoni 2017 iċċitat mir-Rumanija stess jirriżulta li ebda Stat Membru ma kien ġie ssanzjonat talli ma wettaqx aġġornament tal-LPIS kull tliet snin iżda li l-iżbalji li jirriżultaw min-nuqqas ta’ aġġornament kienu joħolqu riskju għall-fondi u setgħu jikkostitwixxu l-bażi ta’ korrezzjonijiet finanzjarji. Min-naħa l-oħra, hekk kif il-Qorti Ġenerali kienet diġà kkonstatat b’rabta ma’ argumenti oħra tar-Rumanija, kien iż-żmien li kellhom l-immaġini
tal-LPIS li kien il-bażi tar-riskju għall-FAEG.
74      Fir-rigward tat-tieni lment, ibbażat fuq żbalji mwettqa mill-Kummissjoni fil-konstatazzjoni ta’ nuqqasijiet fit-twettiq tal-kontrolli fil-kuntest tal-FAEŻR, il-Qorti Ġenerali ċaħditu fil-punt 152 ta’ dik is-sentenza.
75      Il-Qorti Ġenerali ddeċidiet, minn naħa, fil-punt 149 tal-imsemmija sentenza, li l-Kummissjoni kienet spjegat ġustament, fil-komunikazzjoni dwar l-infiq eskluż għall‑2018, li hija ma kinitx ħadet inkunsiderazzjoni l-kalkoli ppreżentati mir-Rumanija minħabba li dawn ma kinux konformi ma’ dak li kien ġie miftiehem waqt il-laqgħa bilaterali dwar l‑2018. Min-naħa l-oħra, hija ddeċidiet, fil-punt 150 tal-istess sentenza, li kien mingħajr ma wettqet żball ta’ evalwazzjoni li l-Kummissjoni kienet qieset li l-eċċezzjoni prevista fl-Artikolu 34(6) tar-Regolament ta’ Implimentazzjoni Nru 908/2014 ma kinitx applikabbli fil-każ ineżami.
76      Il-Qorti Ġenerali indikat ukoll, fil-punt 151 tas-sentenza appellata, li, fi kwalunkwe każ, ma kinitx il-Kummissjoni li kellha tipprova li l-kalkoli ta’ Stat Membru kienu żbaljati, iżda li kien dan tal-aħħar li kellu juri li l-elementi li fuqhom ibbażat ruħha l-Kummissjoni sabiex tesprimi d-dubji tagħha kienu żbaljati, ħaġa li fil-fehma tagħha r-Rumanija ma kinitx għamlet fil-każ ineżami.
77      Ir-raba’ nett, fil-punti 153 sa 169 tal-imsemmija sentenza, il-Qorti Ġenerali eżaminat u ċaħdet, bħala infondata, ir-raba’ parti tal-ewwel motiv, ibbażata fuq żbalji ta’ evalwazzjoni mwettqa mill-Kummissjoni fil-konstatazzjoni ta’ nuqqasijiet fit-twettiq ta’ numru suffiċjenti ta’ kontrolli fuq il-post.
78      Fir-rigward tan-nuqqas ta’ qbil bejn ir-Rumanija u l-Kummissjoni dwar il-perċentwal ta’ benefiċjarji li għandhom ikunu suġġetti għal kontroll fil-kuntest tal-miżuri ta’ għajnuna favur l-ekoloġizzazzjoni meta jiġu kkonstatati nuqqasijiet ta’ konformità sinjifikattivi, il-Qorti Ġenerali qabelxejn osservat, fil-punt 162 tas-sentenza appellata, li dan in-nuqqas ta’ qbil kien marbut mad-determinazzjoni tal-perċentwal li jirriżulta mill-kalkolu intiż li jistabbilixxi wieħed miż-żewġ valuri li huma neċessarji sabiex jiġi ddeterminat dan il-perċentwal.
79      Fir-rigward tad-dokument ta’ ħidma DS/CDP/2015/19, li għalih kienet irreferiet ir-Rumanija, il-Qorti Ġenerali rrilevat, fil-punt 163 ta’ dik is-sentenza, li dan id-dokument kien jindika li l-ħlas favur l-ekoloġizzazzjoni seta’ jsir biss għas-superfiċje li bħala prinċipju kienet ammissibbli, jiġifieri dik li kienet tissodisfa l-kriterji ta’ ammissibbiltà tal-iskema ta’ pagament uniku skont l-erja (iktar ’il quddiem l-“iSPUE”). Fil-punt 164 tal-imsemmija sentenza, il-Qorti Ġenerali kkonstatat li l-imsemmi dokument kien jippreċiża, fir-rigward tal-formula li għandha tintuża sabiex tiġi ddeterminata r-rata ta’ kontroll tal-ekoloġizzazzjoni li għandha tiżdied is-sena ta’ wara dik tan-nuqqasijiet ta’ konformità sinjifikattivi, li n-numeratur, jiġifieri t-tnaqqis totali għall-ekoloġizzazzjoni f’ettari, kellu jinftiehem bħala t-tnaqqis totali tan-numru ta’ ettari għar-reġjun ikkontrollat, inkluż it-tnaqqis għar-rekwiżiti kollha fil-qasam tal-ekoloġizzazzjoni. Dan kien jimplika, skont il-Qorti Ġenerali, li kellhom jittieħdu inkunsiderazzjoni mhux biss it-tnaqqis li jirriżulta mir-rekwiżiti kollha fil-qasam tal-ekoloġizzazzjoni, iżda wkoll it-tnaqqis tan-numru ta’ ettari għar-reġjun ikkontrollat.
80      Il-ħames nett, fil-punti 170 sa 173 tas-sentenza appellata, il-Qorti Ġenerali eżaminat u ċaħdet, bħala infondata, il-ħames parti tal-ewwel motiv, ibbażata fuq żbalji mwettqa mill-Kummissjoni fil-konstatazzjoni ta’ nuqqasijiet fit-twettiq ta’ kontrolli fuq il-post ta’ kwalità suffiċjenti, sa fejn il-fondatezza ta’ din il-parti kienet marbuta ma’ dik tat-tieni u tat-tielet parti tal-ewwel motiv.
81      Fit-tieni lok, fil-punti 174 sa 181 ta’ dik is-sentenza, il-Qorti Ġenerali eżaminat u ċaħdet, bħala infondat, it-tieni motiv, ibbażat fuq il-ksur tal-prinċipju ta’ proporzjonalità.
82      F’dan ir-rigward, il-Qorti Ġenerali rrilevat, fil-punt 180 tal-imsemmija sentenza, li, fil-kuntest ta’ dan il-motiv, ir-Rumanija kienet invokat mill-ġdid, minn naħa, il-fatt li ma kinitx f’pożizzjoni li tippreżenta kalkoli xierqa fit-terminu previst fl-Artikolu 34(3) tar-Regolament ta’ Implimentazzjoni Nru 908/2014 minħabba s-sovrappożizzjoni tal-investigazzjoni tal‑2017 u tal-investigazzjoni tal‑2018 u, min-naħa l-oħra, il-fatt li l-Kummissjoni ma kinitx applikat l-Artikolu 34(6) ta’ dan ir-Regolament ta’ Implimentazzjoni u lanqas, għalhekk, ma ħadet inkunsiderazzjoni l-kalkoli li r-Rumanija kienet ippreżentat fit-talba għal konċiljazzjoni għall‑2018. Għaldaqstant, fil-punt 181 tal-istess sentenza, il-Qorti Ġenerali qieset li, sa fejn, f’dik is-sentenza, hija kienet iddeċidiet li, minn naħa, il-preżentazzjoni ta’ kalkoli xierqa fil-kuntest tal-investigazzjoni tal‑2018 ma kinitx tiddependi mill-kalkoli tal-investigazzjoni tal‑2017 u li, min-naħa l-oħra, il-kundizzjonijiet previsti fl-Artikolu 34(6) tal-imsemmi regolament ta’ implimentazzjoni ma kinux issodisfatti fil-każ ineżami, kien hemm lok li t-tieni motiv jiġi miċħud.
83      Fit-tielet lok, fil-punti 182 sa 209 tas-sentenza appellata, il-Qorti Ġenerali eżaminat u ċaħdet, bħala infondat, it-tielet motiv, ibbażat fuq il-ksur tal-obbligu ta’ motivazzjoni.
It-talbiet tal-partijiet quddiem il-Qorti tal-Ġustizzja
84      Ir-Rumanija titlob li l-Qorti tal-Ġustizzja jogħġobha:
–        tiddikjara l-appell ammissibbli u tannulla s-sentenza appellata kollha kemm hi;
–        tiddeċiedi definittivament il-kawża billi tilqa’ r-rikors għal annullament parzjali tad-deċiżjoni kontenzjuża jew
–        sussidjarjament, tibgħat il-kawża lura quddiem il-Qorti Ġenerali sabiex din tiddeċiedi mill-ġdid billi tilqa’ r-rikors għall-annullament parzjali tad-deċiżjoni kontenzjuża ppreżentat mir-Rumanija, u
–        tikkundanna lill-Kummissjoni għall-ispejjeż.
85      Il-Kummissjoni titlob li l-Qorti tal-Ġustizzja jogħġobha:
–        tiċħad l-appell u
–        tikkundanna lir-Rumanija għall-ispejjeż.
Fuq l-appell
86      Insostenn tal-appell tagħha, ir-Rumanija tqajjem erba’ aggravji.
Fuq l-ewwel aggravju, bbażat fuq ksur tal-Artikolu 52 tar-Regolament Nru 1306/2013, moqri flimkien mal-Artikolu 34 tar-Regolament ta’ Implimentazzjoni Nru 908/2014 u mal-Artikolu 47 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”)
87      L-ewwel aggravju huwa maqsum f’erba’ partijiet.
Fuq l-ewwel parti, dwar il-modifika tal-bażi legali tal-proposti ta’ korrezzjoni finanzjarja tal-Kummissjoni matul il-proċedura ta’ approvazzjoni tal-konformità
–       L-argumenti tal-partijiet
88      Fil-kuntest tal-ewwel parti tal-ewwel aggravju, ir-Rumanija tikkontesta l-punti 85 u 86 tas-sentenza appellata.
89      Minn naħa, il-Qorti Ġenerali ddeċidiet b’mod żbaljat li l-Kummissjoni setgħet tbiddel il-bażi legali tal-proposti ta’ korrezzjoni finanzjara tagħha matul il-proċedura ta’ approvazzjoni tal-konformità, inkluż fil-kuntest tal-laqgħa bilaterali. Min-naħa l-oħra, il-Qorti Ġenerali żbaljat meta qieset li r-Rumanija kienet ġiet informata bil-bażi legali ta’ dawn il-proposti sa mhux iktar tard mill‑10 ta’ April 2019, jiġifieri jum il-komunikazzjoni tar-rapport tal-investigazzjoni tal‑2018, u li dan l-Istat Membru kellu l-okkażjoni jippreżenta b’mod utli l-osservazzjonijiet tiegħu qabel ma l-Kummissjoni bagħtitlu l-komunikazzjoni dwar l-infiq eskluż.
90      Fil-fatt, il-proċedura ta’ approvazzjoni tippreżupponi, konformement mal-Artikolu 52 tar-Regolament Nru 1306/2013, moqri flimkien mal-Artikolu 34 tar-Regolament ta’ Implimentazzjoni Nru 908/2014, li, sa mill-ewwel stadju ta’ din il-proċedura, il-Kummissjoni tindika r-regoli tal-Unjoni li hija tqis li nkisru, il-miżuri neċessarji u l-korrezzjoni prevista f’dan ir-rigward.
91      Ir-Rumanija tfakkar, filwaqt li tirreferi għas-sentenza tat‑3 ta’ Mejju 2012, Spanja vs Il-Kummissjoni (C‑24/11 P, EU:C:2012:266, punti 26 sa 28), li, fi tmiem investigazzjoni u fil-każ fejn hija tqis li l-infiq ma twettaqx konformement mar-regoli tal-Unjoni, il-Kummissjoni hija obbligata tikkomunika r-riżultati tal-verifiki tagħha lill-Istat Membru kkonċernat u tindika l-miżuri korrettivi li għandhom jittieħdu sabiex fil-futur tiġi żgurata l-osservanza ta’ dawn ir-regoli. Sabiex tali komunikazzjoni tkun tista’ taqdi funzjoni ta’ twissija għal dan l-Istat Membru, il-Kummissjoni għandha tagħtih għarfien perfett tar-riżervi tagħha, b’mod partikolari tindika b’mod suffiċjentement preċiż l-irregolarità li huwa akkużat biha.
92      Il-Kummissjoni tqis li l-ewwel parti tal-ewwel aggravju għandha tiġi miċħuda bħala infondata.
–       Il-kunsiderazzjonijiet tal-Qorti tal-Ġustizzja
93      Preliminarjament, għandu jitfakkar, minn naħa, li l-approvazzjoni tal-konformità hija rregolata mill-Artikolu 52 tar-Regolament Nru 1306/2013.
94      Konformement mal-paragrafu 1 ta’ dan l-Artikolu 52, approvazzjoni ta’ konformità titwettaq meta l-Kummissjoni tqis li nfiq li jaqa’ fil-kamp ta’ applikazzjoni tal-Artikolu 4(1) u tal-Artikolu 5 ta’ dan ir-regolament ma jkunx twettaq konformement mad-dritt tal-Unjoni u, għall-FAEŻR, ma jkunx twettaq konformement mad-dritt tal-Unjoni u tal-Istat Membru applikabbli msemmi fl-Artikolu 85 tar-Regolament Nru 1303/2013. Il-Kummissjoni għandha mbagħad tadotta atti ta’ implimentazzjoni li jiddeterminaw l-ammonti li għandhom jiġu esklużi mill-finanzjament tal-Unjoni.
95      Il-paragrafu 3 tal-Artikolu 52 tar-Regolament Nru 1306/2013 jiddefinixxi, min-naħa tiegħu, il-proċedura li għandha tiġi segwita qabel kwalunkwe deċiżjoni ta’ rifjut tal-finanzjament. Minn dan jirriżulta li l-adozzjoni ta’ tali deċiżjoni hija suġġetta għall-eżistenza ta’ skambju, bejn il-Kummissjoni u l-Istat Membru kkonċernat, ta’ komunikazzjonijiet bil-miktub dwar ir-riżultat tal-verifiki mwettqa mill-Kummissjoni bl-għan li jintlaħaq ftehim dwar il-miżuri li għandhom jiġu adottati. Jekk ma jintlaħaqx ftehim, l-Istat Membru kkonċernat jista’ jitlob il-ftuħ ta’ proċedura ta’ konċiljazzjoni, li fi tmiemha għandu jiġi ppreżentat rapport li jkun fih rakkomandazzjonijiet lill-Kummissjoni li hija tieħdu inkunsiderazzjoni qabel ma tiddeċiedi dwar rifjut ta’ finanzjament (ara, f’dan is-sens, is-sentenza tat‑23 ta’ Ottubru 2025, Il-Bulgarija vs Il-Kummissjoni (Infiq indebitu ffinanzjat mill-FAEG), C‑294/23 P, EU:C:2025:823, punt 56).
96      Għaldaqstant, din il-proċedura tistabbilixxi djalogu bejn il-Kummissjoni u l-Istat Membru kkonċernat u hija intiża, essenzjalment, l-ewwel nett, sabiex tippermettilhom jiskambjaw informazzjoni, it-tieni nett, sabiex dan l-Istat Membru jingħata l-possibbiltà jeżerċita d-dritt ta’ difiża tiegħu, it-tielet nett, sabiex dan l-Istat Membru jkun jista’ juri l-ineżattezza tal-konstatazzjonijiet tal-Kummissjoni u, fl-aħħar nett, ir-raba’ nett, sabiex dan l-Istat Membru jkun jista’ jinforma lill-Kummissjoni bil-miżuri korrettivi implimentati bil-għan li tiġi żgurata l-osservanza tal-leġiżlazzjoni tal-Unjoni (ara, b’analoġija, is-sentenza tat‑13 ta’ Frar 2020, Il-Greċja vs Il-Kummissjoni, (Mergħat permanentis), C‑252/18 P, EU:C:2020:95, punt 84).
97      Min-naħa l-oħra, konformement mal-Artikolu 53(1)(b) tar-Regolament Nru 1306/2013, il-Kummissjoni adottat ir-Regolament ta’ Implimentazzjoni Nru 908/2014, li l-Artikolu 34 tiegħu jistabbilixxi l-modalitajiet tal-proċedura ta’ approvazzjoni tal-konformità prevista fl-Artikolu 52 tar-Regolament Nru 1306/2013.
98      Hekk kif jirriżulta mill-Artikolu 34 tar-Regolament ta’ Implimentazzjoni Nru 908/2014, moqri fid-dawl tal-premessa 27 tiegħu, din hija proċedura kontradittorja li d-diversi stadji tagħha huma suġġetti għall-osservanza ta’ termini speċifiċi sabiex jiġi ggarantit li din tiġi konkluża f’terminu raġonevoli (ara, f’dan is-sens, is-sentenza tat‑23 ta’ Ottubru 2025, Il-Bulgarija vs Il-Kummissjoni (Infiq indebitu ffinanzjat mill-FAEG), C‑294/23 P, EU:C:2025:823, punt 58).
99      Fl-ewwel stadju, il-Kummissjoni għandha tikkomunika, konformement mal-Artikolu 34(2) tar-Regolament ta’ Implimentazzjoni Nru 908/2014, il-konstatazzjonijiet tagħha lill-Istat Membru kkonċernat billi tispjega l-miżuri korrettivi li hija tqis li għandha tadotta u billi tindika l-livell provviżorju ta’ korrezzjoni finanzjarja li hija tqis xieraq.
100    Mill-ġurisprudenza jirriżulta li din il-komunikazzjoni għandha tidentifika b’mod suffiċjentement preċiż l-irregolaritajiet kollha allegati fil-konfront tal-Istat Membru kkonċernat li, b’mod definittiv, fuqhom tkun ibbażata l-korrezzjoni finanzjarja prevista. Hija biss tali komunikazzjoni li hija ta’ natura li tiggarantixxi għarfien perfett tar-riżervi tal-Kummissjoni (ara, f’dan is-sens, is-sentenza tat‑23 ta’ Ottubru 2025, Il-Bulgarija vs Il-Kummissjoni (Infiq indebitu ffinanzjat mill-FAEG), C‑294/23 P, EU:C:2025:823, punt 59 u l-ġurisprudenza ċċitata).
101    Barra minn hekk, konformement mal-ewwel subparagrafu tal-Artikolu 34(2) tar-Regolament ta’ Implimentazzjoni Nru 908/2014, l-imsemmija komunikazzjoni għandha tipprevedi ż-żamma ta’ laqgħa bilaterali f’terminu ta’ ħames xhur wara l-iskadenza tat-terminu għal tweġiba li għandu l-Istat Membru kkonċernat. Mit-tieni subparagrafu tal-Artikolu 34(3) ta’ dan ir-regolament ta’ implimentazzjoni jirriżulta wkoll li l-Kummissjoni, fi żmien 30 jum ta’ xogħol mil-laqgħa bilaterali, għandha tfassal il-minuti tagħha u tibgħathom lill-Istat Membru kkonċernat, liema Stat Membru jista’ jikkomunika l-osservazzjonijiet tiegħu lill-Kummissjoni fi żmien 15-il jum ta’ xogħol minn meta jirċevihom.
102    Issa, għalkemm il-komunikazzjoni msemmija fil-punt 99 tas-sentenza preżenti għandha tagħti lill-Istat Membru kkonċernat għarfien perfett tar-riżervi tal-Kummissjoni, b’tali mod li tkun tista’ taqdi funzjoni ta’ twissija (ara, f’dan is-sens, is-sentenza tat‑13 ta’ Frar 2020, Il-Greċja vs Il-Kummissjoni (Mergħat permanenti), C‑252/18 P, EU:C:2020:95, punt 82 u l-ġurisprudenza ċċitata), minnha ma jirriżultax li d-dispożizzjonijiet legali kollha potenzjalment miksura mill-irregolarità inizjalment ikkonstatata għandhom neċessarjament jissemmew f’din il-komunikazzjoni.
103    Fil-fatt, il-Qorti tal-Ġustizzja diġà ddeċidiet li, sa fejn l-imsemmija komunikazzjoni tista’ tissodisfa funzjoni ta’ twissija, is-sempliċi ommissjoni, f’dan id-dokument, ta’ riferiment ġuridiku ma tikkostitwixxix ksur ta’ formalità essenzjali
(ara, f’dan is-sens, is-sentenzi tal‑24 ta’ Jannar 2002, Il-Finlandja vs Il‑Kummissjoni, C‑170/00, EU:C:2002:51, punt 34 u tas‑7 ta’ Ottubru 2004, Spanja vs Il-Kummissjoni (C‑153/01, EU:C:2004:589, punt 93).
104    Bl-istess mod, għalkemm il-Kummissjoni, fir-relazzjonijiet tagħha mal-Istati Membri, hija marbuta tosserva l-kundizzjonijiet li hija rabtet lilha nnifisha bihom permezz ta’ regolamenti ta’ implimentazzjoni, l-Istati Membri ma jistgħux jadottaw, fir-relazzjonijiet tagħhom mal-Kummissjoni, pożizzjonijiet purament formalistiċi meta miċ-ċirkustanzi jirriżulta li d-drittijiet tagħhom kienu kompletament protetti (ara, f’dan is-sens, is-sentenzi tal‑24 ta’ Jannar 2002, Il‑Finlandja vs Il-Kummissjoni, C‑170/00, EU:C:2002:51, punt 34, u tas‑7 ta’ Ottubru 2004, Spanja vs Il-Kummissjoni (C‑153/01, EU:C:2004:589, punt 93). Dan huwa b’mod partikolari l-każ meta l-Istat Membru kkonċernat ikun seta’ jifhem il-bażi tal-proposti ta’ korrezzjoni finanzjarja tal-Kummissjoni u jkun seta’ jesprimi b’mod utli l-opinjoni tiegħu matul il-proċedura ta’ approvazzjoni tal-konformità (ara, b’analoġija, is-sentenza tad‑19 ta’ Jannar 2006, Comunità montana della Valnerina vs Il-Kummissjoni, C‑240/03 P EU:C:2006:44, punt 129 u l-ġurisprudenza ċċitata).
105    Għandu jingħad ukoll li, bil-kontra ta’ dak li ssostni r-Rumanija, l-interpretazzjoni tal-Artikolu 52 tar-Regolament Nru 1306/2013, moqri flimkien mal-Artikolu 34 tar-Regolament ta’ Implimentazzjoni Nru 908/2014, li tgħid li ebda emenda tal-bażi legali dwar il-proposti ta’ korrezzjoni finanzjarja tal-Kummissjoni ma tista’ titwettaq wara l-komunikazzjoni msemmija fil-punt 99 tas-sentenza preżenti, li tikkostitwixxi l-ewwel stadju tal-proċedura ta’ approvazzjoni tal-konformità, twassal sabiex jiġi aċċettat, kuntrarjament għall-ġurisprudenza ċċitata fil-punt 104 ta’ din is-sentenza, li l-Istati Membri jistgħu jipprekludu l-progress ta’ din il-proċedura. Din l-interpretazzjoni twassal sabiex tiġi injorata n-natura evoluttiva tal-imsemmija proċedura, li hija bbażata fuq l-iskambju ta’ informazzjoni bejn il-Kummissjoni u l-Istat Membru kkonċernat u sabiex il-Kummissjoni tiġi mġiegħla terġa’ tibda l-istess proċedura, minkejja li miċ-ċirkustanzi tal-każ jirriżulta li dan l-Istat Membru fehem il-proposti ta’ korrezzjoni finanzjarja tal-Kummissjoni u seta’ jippreżenta b’mod utli l-osservazzjonijiet tiegħu dwarhom qabel ma din l-istituzzjoni tikkomunikalu, konformement mat-tielet subparagrafu tal-Artikolu 34(3) tar-Regolament ta’ Implimentazzjoni Nru 908/2014, il-konklużjonijiet li waslet għalihom abbażi tal-informazzjoni rċevuta fil-kuntest tal-proċedura ta’ approvazzjoni tal-konformità. Għaldaqstant, tali interpretazzjoni tmur kontra l-għan ta’ preżervazzjoni tal-interessi finanzjarji tal-baġit tal-Unjoni, stabbilit fil-premessi 37 u 39 tar-Regolament Nru 1306/2013, sa fejn din tista’ tippreġudika l-effettività tal-irkupru tal-ammonti minfuqa indebitament.
106    Għaldaqstant, il-Qorti Ġenerali ma wettqitx żball ta’ liġi meta ddeċidiet, fil-punt 85 tas-sentenza appellata, li l-Kummissjoni tista’ temenda l-bażi legali tal-proposti
ta’ korrezzjoni finanzjarja tagħha matul il-proċedura tal-approvazzjoni tal-konformità, bil-kundizzjoni li din l-emenda sseħħ f’mument ta’ din il-proċedura li jippermetti lill-Istat Membru jieħu pożizzjoni dwar dawn il-proposti.
107    Fir-rigward tal-punt dwar jekk il-Qorti Ġenerali wettqitx żball ta’ liġi meta ddeċidiet, fil-punt 86 tas-sentenza appellata, li r-Rumanija kienet ġiet informata, sa mhux iktar tard mill‑10 ta’ April 2019, bil-bażi legali tal-allegazzjonijiet tal-Kummissjoni, u li hija kienet, minħabba f’hekk, f’pożizzjoni li tieħu pożizzjoni utli fuq l-imsemmija proposti, mill-evalwazzjoni tal-fatti mwettqa mill-Qorti Ġenerali, fil-punti 83 u 84 tas-sentenza appellata, mhux ikkontestata mir-Rumanija, jirriżulta li, fir-rapport tal-investigazzjoni tal‑2018 li kien ġie kkomunikat lir-Rumanija fl‑10 ta’ April 2019, il-Kummissjoni kienet ippreċiżat li l-bażi legali tan-nuqqasijiet li bihom kienet akkużata kienet ikkostitwita mill-Artikoli 4 u 44 sa 46 tar-Regolament Nru 1307/2013. Fil-punt 84 ta’ dik is-sentenza, il-Qorti Ġenerali, barra minn hekk, irrilevat li dan l-Istat Membru kien jaf bin-nuqqasijiet ikkonstatati fil-kuntest tal-awditu tal‑2018 relatati mal-kwistjoni tad-definizzjoni tar-raba’ mistrieħ meta mqabbla ma’ dik tal-mergħat temporanji, b’tali mod li huwa ma setax validament issostni li r-riferiment għall-Artikolu 44 ta’ dan ir-regolament, li jikkonċerna d-diversifikazzjoni tal-uċuħ tar-raba’ bl-għan li tibbenefika mill-iskema ta’ pagament favur l-ekoloġizzazzjoni, ma kienx biżżejjed sabiex tinftiehem in-natura u l-portata tal-allegazzjonijiet tal-Kummissjoni.
108    F’dawn iċ-ċirkustanzi, fid-dawl tal-fatt li r-Rumanija kellha għalhekk il-possibbiltà li tikkomunika l-osservazzjonijiet tagħha dwar dan id-dokument, kif meħtieġ mid-dispożizzjonijiet imsemmija fil-punt 101 tas-sentenza preżenti, il-Qorti Ġenerali setgħet, fil-punt 86 tas-sentenza appellata, tiddeċiedi li r-Rumanija kienet ġiet informata bil-bażi legali tal-proposti ta’ korrezzjoni finanzjarja tal-Kummissjoni sa mhux iktar tard mill‑10 ta’ April 2019, jum il-komunikazzjoni tar-rapport tal-investigazzjoni tal‑2018, b’tali mod li hija kellha l-opportunità tippreżenta b’mod utli l-osservazzjonijiet tagħha, qabel ma l-Kummissjoni bagħtitilha l-konklużjonijiet tagħha dwar l-infiq eskluż għall‑2018.
109    Minn dak kollu li ntqal jirriżulta li l-ewwel parti tal-ewwel aggravju għandha tiġi miċħuda bħala infondata.
Fuq it-tieni parti, dwar l-applikabbiltà tal-Artikolu 52 tar-Regolament Nru 1306/2013, moqri flimkien mal-Artikolu 34 tar-Regolament ta’ Implimentazzjoni Nru 908/2014, għat-trażmissjoni ta’ informazzjoni dwar l-assenza ta’ ksur tad-dritt tal-Unjoni
–       L-argumenti tal-partijiet
110    Fil-kuntest tat-tieni parti tal-ewwel aggravju, ir-Rumanija tikkontesta l-punti 50 u 51 tas-sentenza appellata.
111    Fil-fehma tagħha, kien b’mod żbaljat li l-Qorti Ġenerali ddeċidiet li l-Artikolu 52 tar-Regolament Nru 1306/2013, moqri flimkien mal-Artikolu 34 tar-Regolament Nru 908/2014, japplika mhux biss għat-trażmissjoni tal-informazzjoni dwar il-kalkolu tal-korrezzjoni finanzjarja iżda anki għat-trażmissjoni tal-informazzjoni dwar l-assenza ta’ ksur tad-dritt tal-Unjoni.
112    Il-Qorti Ġenerali allegatament irreferiet, f’dawn il-punti, għall-kundizzjonijiet previsti fl-Artikolu 34(6) tar-Regolament ta’ Implimentazzjoni Nru 908/2004 sabiex essenzjalment tivvalida l-konklużjoni tal-Kummissjoni li l-informazzjoni trażmessa mir-Rumanija wara l-komunikazzjoni dwar l-infiq eskluż għall‑2018 u intiża li turi l-assenza ta’ ksur tad-dritt tal-Unjoni ma kellhiex tittieħed inkunsiderazzjoni.
113    Issa, il-kundizzjoni stabbilita fl-Artikolu 34(6)(a) ta’ dan ir-regolament ta’ implimentazzjoni tirreferi għat-teħid inkunsiderazzjoni tal-informazzjoni pprovduta tardivament mill-Istat Membru, sabiex tiġi evitata s-sopravalutazzjoni grossa tad-dannu finanzjarju kkawżat lill-baġit tal-Unjoni. Din id-dispożizzjoni tikkostitwixxi eċċezzjoni li għandha għalhekk tkun is-suġġett ta’ interpretazzjoni u ta’ applikazzjoni stretta. Għaldaqstant, hija ma tapplikax għat-trażmissjoni ta’ informazzjoni dwar l-assenza ta’ ksur tad-dritt tal-Unjoni.
114    Il-Kummissjoni tqis, prinċipalment, li t-tieni parti tal-ewwel aggravju hija inammissibbli. Hija tfakkar li, fil-kuntest ta’ appell, l-istħarriġ tal-Qorti tal-Ġustizzja huwa limitat għall-evalwazzjoni tas-soluzzjoni legali li tkun ingħatat lill-motivi u lill-argumenti li jkunu ġew diskussi quddiem il-Qorti Ġenerali. Issa, ir-Rumanija ma sostnietx quddiem il-Qorti Ġenerali li l-Artikolu 34 tar-Regolament ta’ Implimentazzjoni Nru 908/2014 ma kienx japplika għall-proċedura tal-approvazzjoni tal-konformità li wasslet għad-deċiżjoni kontenzjuża, iżda jidher li sostniet il-kuntrarju. Barra minn hekk, il-Kummissjoni tqis li l-argumenti ppreżentati mir-Rumanija ma jippermettux li jiġi ddeterminat b’mod ċar liema huwa l-ksur tad-dritt tal-Unjoni mwettaq fil-kuntest tal-proċedura ta’ approvazzjoni tal-konformità mmexxija f’dan il-każ, li dan l-Istat Membru jqis, barra minn hekk, bħala “ineżistenti”.
115    Sussidjarjament, il-Kummissjoni ssostni li t-tieni parti tal-ewwel aggravju għandha tiġi miċħuda bħala infondata.
–       Il-kunsiderazzjonijiet tal-Qorti tal-Ġustizzja
116    Preliminarjament, il-Kummissjoni teċċepixxi l-inammissibbiltà tat-tieni parti tal-ewwel aggravju minħabba, minn naħa, li r-Rumanija ma ressqitx l-argument dwar l-inapplikabbiltà tal-Artikolu 52 tar-Regolament Nru 1306/2013, moqri flimkien mal-Artikolu 34 tar-Regolament ta’ Implimentazzjoni Nru 908/2014, għat-trażmissjoni ta’ informazzjoni dwar l-assenza ta’ ksur tad-dritt tal-Unjoni quddiem il-Qorti Ġenerali u, min-naħa l-oħra, li dan l-argument ma huwiex ċar.
117    F’dan ir-rigward huwa biżżejjed li jiġi osservat li, abbażi ta’ ġurisprudenza stabbilita, il-kompetenza tal-Qorti tal-Ġustizzja fil-kuntest tal-appell hija limitata għall-evalwazzjoni tas-soluzzjoni legali li tkun ingħatat għall-motivi u għall-argumenti ttrattati fl-ewwel istanza. Għalhekk parti ma tistax tqajjem għall-ewwel darba quddiem il-Qorti tal-Ġustizzja motiv li hija ma tkunx qajmet quddiem il-Qorti Ġenerali peress li dan ikun ifisser li din il-parti titħalla tadixxi lill-Qorti tal-Ġustizzja, li l-kompetenza tagħha fil-qasam ta’ appell hija limitata, b’tilwima iktar estiża minn dik li tagħha tkun ħadet konjizzjoni l-Qorti Ġenerali. Madankollu, appellant jista’ jippreżenta appell billi jinvoka, quddiem il-Qorti tal-Ġustizzja, aggravji u argumenti li jirriżultaw mis-sentenza appellata nnifisha u li huma intiżi li jikkritikaw, fid-dritt, il-fondatezza tagħha (sentenza tas‑6 ta’ Ottubru 2021, Sigma Alimentos Exterior vs Il-Kummissjoni, C‑50/19 P, EU:C:2021:792, punti 39 u 40 kif ukoll il-ġurisprudenza ċċitata).
118    Fil-każ ineżami, ir-Rumanija tikkritika, b’mod ċar u ddettaljat il-motivi tas-sentenza appellata, li jinsabu fil-punti 50 u 51 tagħha. Kieku, hekk kif issostni r-Rumanija, l-Artikolu 52 tar-Regolament Nru 1306/2013, moqri flimkien mal-Artikolu 34 tar-Regolament ta’ Implimentazzjoni Nru 908/2014, ma kienx applikabbli għat-trażmissjoni ta’ informazzjoni dwar l-assenza ta’ ksur tad-dritt tal-Unjoni, l-evalwazzjoni magħmula mill-Qorti Ġenerali f’dawn il-punti dwar il-preżentazzjoni tardiva ta’ din l-informazzjoni tkun żbaljata. Għaldaqstant, it-tieni parti tal-ewwel aggravju ma tistax titqies li tbiddel is-suġġett tal-kawża quddiem il-Qorti Ġenerali, jew li ma hijiex ċara, ċirkustanzi li għandhom il-konsegwenza li jirrendu din il-parti inammissibbli.
119    Fid-dawl ta’ dawn il-kunsiderazzjonijiet, l-eċċezzjoni ta’ inammissibbiltà diretta kontra t-tieni parti tal-ewwel aggravju għandha tiġi miċħuda.
120    Fil-mertu, mill-Artikolu 34(6) tar-Regolament ta’ Implimentazzjoni Nru 908/2014 jirriżulta li din id-dispożizzjoni hija intiża għall-evalwazzjoni tal-infiq li għandu jiġi eskluż mill-finanzjament tal-Unjoni.
121    Issa, l-evalwazzjoni tal-punt dwar jekk jeżistix ksur tad-dritt tal-Unjoni li jwassal għal tali esklużjoni kif ukoll id-determinazzjoni tal-ammont tal-korrezzjoni finanzjarja li tirriżulta minnha huma intrinsikament marbuta. Għaldaqstant, ma jistax jitqies, hekk kif issostni essenzjalment ir-Rumanija, li l-preżentazzjoni ta’ informazzjoni addizzjonali mill-Istat Membru kkonċernat sabiex juri l-assenza ta’ ksur tad-dritt tal-Unjoni tista’ ssir wara l-komunikazzjoni tal-konklużjonijiet uffiċjali tal-Kummissjoni mingħajr ma jittieħed inkunsiderazzjoni l-qafas stabbilit mill-Artikolu 34(6) tar-Regolament ta’ Implimentazzjoni Nru 908/2014 li jipprevedi l-kundizzjonijiet li fihom l-Istat Membru jista’ jikkomunika tali informazzjoni.
122    Fil-fatt, kieku din id-dispożizzjoni ma kinitx applikabbli għat-trażmissjoni ta’ tali informazzjoni, l-Istati Membri jkunu jistgħu jipprovdu lill-Kummissjoni, wara l-komunikazzjoni tal-konklużjonijiet uffiċjali tagħha, informazzjoni addizzjonali li tobbliga lil din tal-aħħar teżamina mill-ġdid kontinwament il-konklużjonijiet tagħha dwar l-allegata assenza ta’ ksur tad-dritt tal-Unjoni.
123    Barra minn hekk, hekk kif jirriżulta mill-punt 98 ta’ dik is-sentenza, il-proċedura ta’ approvazzjoni tal-konformità tikkostitwixxi proċedura kontradittorja li d-diversi stadji tagħha huma suġġetti għall-osservanza ta’ termini speċifiċi sabiex jiġi ggarantit li din tiġi konkluża f’terminu raġonevoli.
124    Issa, l-interpretazzjoni tal-Artikolu 34(6) tar-Regolament ta’ Implimentazzjoni Nru 908/2014 proposta mir-Rumanija jkollha l-konsegwenza li testendi din il-proċedura u ċċaħħad mis-sustanza tagħhom it-termini speċifiċi li l-Kummissjoni u l-Istati Membri huma obbligati josservaw konformement mal-Artikolu 34(3) ta’ dan ir-regolament ta’ implimentazzjoni.
125    Tali interpretazzjoni, sa fejn tippermetti lill-Istati Membri jtawwlu l-proċedura ta’ rkupru tal-ammonti indebitament minfuqa, hija, barra minn hekk, diffiċilment konċiljabbli mal-għan ta’ preżervazzjoni tal-interessi finanzjarji tal-baġit tal-Unjoni, stabbilit fil-premessi 37 u 39 tar-Regolament Nru 1306/2013. Fil-fatt, bħalma ġie rrilevat fil-punt 105 tas-sentenza preżenti, dewmien tal-proċedura tal-approvazzjoni tal-konformità jista’ jippreġudika l-effettività tal-irkupru ta’ dawn l-ammonti.
126    Għaldaqstant, it-tieni parti tal-ewwel aggravju għandha tiġi miċħuda bħala infondata.
Fuq it-tielet parti, dwar il-kunċett ta’ “fattur estern”, fis-sens tal-Artikolu 34(6)(b) tar-Regolament ta’ Implimentazzjoni Nru 908/2014
–       L-argumenti tal-partijiet
127    Fil-kuntest tat-tielet parti tal-ewwel aggravju, ir-Rumanija tikkontesta l-punt 49 tas-sentenza appellata.
128    Fil-fehma tagħha, il-Qorti Ġenerali kienet żbaljat meta ddeċidiet li l-aġir tal-Kummissjoni, jiġifieri sovrappożizzjoni parzjali ta’ żewġ investigazzjonijiet u l-kjarifika tardiva fl-ewwel investigazzjoni ta’ uħud mill-elementi rilevanti għat-tieni waħda, ma setax jikkostitwixxi “fattur estern” għat-tieni investigazzjoni, fis-sens tal-Artikolu 34(6)(b) tar-Regolament ta’ Implimentazzjoni Nru 908/2014.
129    Issa, skont ir-Rumanija, kull element estern li jagħmilha impossibbli għall-Istat Membru li jkun jaf l-elementi li huwa jkun akkużat bihom jikkostitwixxi “fattur estern” fis-sens ta’ din id-dispożizzjoni. Dan huwa b’mod partikolari l-każ tal-kjarifika tardiva, mill-Kummissjoni, tan-nuqqas allegat jew tal-adozzjoni, minn din tal-aħħar, ta’ approċċ differenti f’żewġ investigazzjonijiet imwettqa fl-istess ħin.
130    Barra minn hekk, ir-Rumanija tenfasizza li hija ma invokatx is-sovrappożizzjoni taż-żewġ investigazzjonijiet sabiex tikkontesta l-legalità tal-investigazzjoni tal‑2017, dwar is-snin 2015 u 2016, kuntrarjament għal dak li jirriżulta mill-punti 41 u 42 tas-sentenza appellata. Din is-sovrappożizzjoni affettwat il-legalità tal-investigazzjoni tal‑2018, peress li r-Rumanija ma setgħetx tkun taf fi żmien xieraq l-elementi li kienet akkużata bihom f’din l-investigazzjoni.
131    Il-Kummissjoni ssostni, prinċipalment, li t-tielet parti tal-ewwel aggravju hija inammissibbli. Hija tfakkar li, skont ġurisprudenza stabbilita, konformement mal-Artikolu 256(1) TFUE u mal-ewwel paragrafu tal-Artikolu 58 tal-Istatut tal-Qorti tal-Ġustizzja tal-Unjoni Ewropea, l-appell għandu jkun limitat għal punti ta’ liġi. Issa, fir-realtà ir-Rumanija sempliċement tikkontesta l-evalwazzjoni fattwali mwettqa mill-Qorti Ġenerali fil-punt 49 tas-sentenza appellata. Sussidjarjament, il-Kummissjoni tikkontesta l-fondatezza tal-argument tar-Rumanija.
–       Il-kunsiderazzjonijiet tal-Qorti tal-Ġustizzja
132    Preliminarjament, il-Kummissjoni ssostni li, permezz tat-tielet parti tal-ewwel aggravju, ir-Rumanija tikkontesta fir-realtà l-evalwazzjoni fattwali mwettqa mill-Qorti Ġenerali fil-punt 49 tas-sentenza appellata u li, għaldaqstant, din il-parti għandha tiġi ddikjarata inammissibbli.
133    F’dan ir-rigward, huwa biżżejjed li jiġi osservat li r-Rumanija ma tikkontestax l-evalwazzjoni fattwali mwettqa mill-Qorti Ġenerali, iżda l-interpretazzjoni tal-kunċett ta’ “fattur estern”, fis-sens tal-Artikolu 34(6)(b) tar-Regolament ta’ Implimentazzjoni Nru 908/2014, magħmula fil-punt 49 tas-sentenza appellata, li tgħid li aġir tal-Kummissjoni, jiġifieri sovrappożizzjoni parzjali ta’ żewġ investigazzjonijiet u l-kjarifika minnha, fl-ewwel investigazzjoni, ta’ elementi rilevanti għat-tieni investigazzjoni, ma jikkostitwixxux tali “fattur estern” għal din it-tieni investigazzjoni li jistgħu jiġġustifikaw it-teħid inkunsiderazzjoni fil-kuntest tagħha, konformement ma’ din id-dispożizzjoni, informazzjoni kkomunikata mill-Istat Membru kkonċernat wara l-komunikazzjoni uffiċjali tal-Kummissjoni msemmija fit-tielet subparagrafu tal-Artikolu 34(3) ta’ dan ir-Regolament ta’ Implimentazzjoni.
134    F’dawn iċ-ċirkustanzi, it-tielet parti tal-ewwel aggravju hija ammissibbli.
135    Fuq il-mertu, ir-Rumanija ssostni li l-Qorti Ġenerali ddeċidiet b’mod żbaljat, fil-punt 49 tas-sentenza appellata, li l-aġir li bih hija kkritikata l-Kummissjoni mir-Rumanija fil-kuntest tal-investigazzjoni tal‑2017 ma jistax jitqies bħala fattur estern, fis-sens ta’ dan l-Artikolu 34(6)(b) tar-Regolament ta’ Implimentazzjoni Nru 908/2014.
136    Madankollu, hekk kif ġustament irrilevat il-Qorti Ġenerali fil-punt 50 tas-sentenza appellata, fil-kuntest tal-proċedura ta’ approvazzjoni tal-konformità, l-Istat Membru kkonċernat għandu jippreżenta spjegazzjoni li tippermetti li jitqies li fatturi esterni ġġustifikaw il-preżentazzjoni tardiva ta’ informazzjoni wara l-komunikazzjoni uffiċjali, mibgħuta mill-Kummissjoni, tal-minuti tal-laqgħa bilaterali u li hija din tal-aħħar li għandha tevalwa jekk din l-ispjegazzjoni hijiex sodisfaċenti, peress li, fil-każ li l-Kummissjoni tiċħad l-ispjegazzjoni tagħha u ma tapplikax l-Artikolu 34(6) tar-Regolament ta’ Implimentazzjoni Nru 908/2014, dan l-Istat Membru jista’ jikkontesta r-rifjut ta’ teħid inkunsiderazzjoni tal-informazzjoni trażmessa quddiem il-Qorti Ġenerali.
137    F’dan ir-rigward, mill-punt 51 tas-sentenza appellata jirriżulta, minn naħa, li, l-Kummissjoni kienet sostniet quddiem il-Qorti Ġenerali, mingħajr ma kienet kontradetta mir-Rumanija, li matul l-investigazzjoni tal‑2018 l-uniku fattur estern invokat minnha kien jikkonċerna l-informazzjoni dwar ir-rati ta’ żball użati għall-kalkolu tar-riskju għall-FAEG. Min-naħa l-oħra, ir-Rumanija ma kinitx ikkontestat l-aġir tal-Kummissjoni matul il-proċedura tal-approvazzjoni tal-konformità, iżda għamlet dan biss quddiem il-Qorti Ġenerali.
138    Issa, dawn il-motivi huma, waħedhom, ta’ natura li jservu ta’ bażi għaċ-ċaħda mill-Qorti Ġenerali, fil-punt 52 tas-sentenza appellata, tal-argument tar-Rumanija dwar it-terminu applikabbli għall-informazzjoni trażmessa minnha fil-kuntest tal-investigazzjoni tal‑2018.
139    Għaldaqstant, l-argument indirizzat kontra l-punt 49 tas-sentenza appellata ma huwiex ta’ natura li jikkontesta ċ-ċaħda, mill-Qorti Ġenerali, fil-punt 52 tas-sentenza appellata, tal-ewwel parti tal-ewwel motiv tar-rikors għal annullament. Għaldaqstant, dawn huwa ineffettiv.
140    Konsegwentement, it-tielet parti tal-ewwel aggravju għandha tiġi miċħuda bħala parzjalment ineffettiva u parzjalment infondata.
Fuq ir-raba’ parti, dwar id-dritt tal-Istat Membru għal stħarriġ ġudizzjarju effettiv
–       L-argumenti tal-partijiet
141    Fil-kuntest tar-raba’ parti tal-ewwel aggravju, ir-Rumanija tqis li l-Qorti Ġenerali llimitat id-dritt tagħha għal stħarriġ ġudizzjarju effettiv, bi ksur tal-Artikolu 47 tal-Karta. Fil-fatt, it-tliet żbalji ta’ liġi identifikati fil-kuntest tal-ewwel tliet partijiet ta’ dan l-aggravju għandhom bħala konsegwenza li jillimitaw il-possibbiltà għal dan l-Istat Membru li jqajjem b’mod utli quddiem il-Kummissjoni, u sussegwentement quddiem il-Qorti Ġenerali, aspetti essenzjali relatati mal-eżistenza ta’ ksur tad-dritt tal-Unjoni, fejn din tal-aħħar tikkostitwixxi kundizzjoni preliminari għall-impożizzjoni ta’ korrezzjonijiet finanzjarji.
142    Il-Kummissjoni ssostni li r-raba’ parti tal-ewwel aggravju għandha tiġi ddikjarata inammissibbli minħabba n-nuqqas ta’ ċarezza tagħha. Fil-fatt, ir-Rumanija ma spjegatx b’mod suffiċjenti kif il-Kummissjoni jew il-Qorti Ġenerali kisru l-Artikolu 47 tal-Karta. Fi kwalunkwe każ, din il-parti għandha, skont il-Kummissjoni, tiġi miċħuda bħala infondata.
–       Il-kunsiderazzjonijiet tal-Qorti tal-Ġustizzja
143    Fir-rigward tal-oġġezzjoni tal-Kummissjoni li l-argumenti tar-Rumanija bbażati fuq il-ksur tal-Artikolu 47 tal-Karta huma inammissibbli minħabba n-nuqqas ta’ ċarezza tagħhom, għandu jiġi kkonstatat, qabelxejn, li mill-appell jirriżulta ċarament li dawn l-argumenti, invokati mir-Rumanija fil-kuntest tar-raba’ parti tal-ewwel aggravju, jikkostitwixxu, fil-fehma tagħha, il-konsegwenza tal-allegati żbalji identifikati minnha fil-kuntest tal-ewwel tliet partijiet ta’ dan l-aggravju.
144    F’dawn iċ-ċirkustanzi, ir-raba’ parti tal-ewwel aggravju hija ammissibbli.
145    B’dan premess, sa fejn ir-Rumanija tqis li l-ksur tal-Artikolu 47 tal-Karta invokat fil-kuntest ta’ dan l-aggravju jirriżulta mill-allegati żbalji identifikati minnha fil-kuntest tal-ewwel tliet partijiet tal-istess aggravju, huwa biżżejjed li jiġi rrilevat li mill-punti 93 sa 109, 120 sa 126 u 135 sa 140 tas-sentenza preżenti jirriżulta li l-eżami ta’ dawn l-ewwel tliet partijiet ma żvela ebda żball ta’ liġi fl-evalwazzjoni mwettqa mill-Qorti Ġenerali.
146    F’dawn il-kundizzjonijiet, ir-raba’ parti tal-ewwel aggravju lanqas ma tista’ tintlaqa’.
147    Konsegwentement, l-ewwel aggravju għandu jiġi miċħud kollu kemm hu.
Fuq it-tieni aggravju, ibbażat fuq ksur tal-Artikolu 52 tar-Regolament Nru 1306/2013, moqri flimkien mal-Artikolu 44(1) sa (3) tar-Regolament Nru 1307/2013 u l-prinċipju ta’ proporzjonalità
148    It-tieni aggravju jinkludi ħames partijiet.
Fuq l-ewwel parti, dwar ir-regoli applikabbli għad-diversifikazzjoni tal-uċuħ tar-raba’, fil-każ ta’ raba’ li jinħadem ta’ bejn 10 u 30 ettaru
–       L-argumenti tal-partijiet
149    Fil-kuntest tal-ewwel parti tat-tieni aggravju, ir-Rumanija tikkritika, essenzjalment, l-applikazzjoni magħmula mill-Qorti Ġenerali, fil-punti 69 sa 72 u 76 tas-sentenza appellata, tal-Artikolu 44 (1) sa (3) tar-Regolament Nru 1307/2013, dwar ir-regoli applikabbli għad-diversifikazzjoni tal-uċuħ tar-raba’, fil-każ fejn ir-raba’ li jinħadem iddikjarat ikun ta’ bejn 10 u 30 ettaru.
150    B’mod iktar partikolari, din il-parti tirrigwarda l-eżami mwettaq mill-Qorti Ġenerali fil-punti 69 sa 72 ta’ dik is-sentenza li fi tmiemu hija ċaħdet l-argument tar-Rumanija li jgħid li, fil-każ ta’ artijiet li s-superfiċje tagħhom hija bejn 10 u 30 ettaru, il-fatt li r-raba’ mistrieħ huwa konfużi ma’ mergħat temporanji ma jinvolvi ebda riskju għall-fondi. F’dan ir-rigward, ir-Rumanija tqis li huwa impossibbli li tiġi kkonċepita sitwazzjoni li fiha l-konfużjoni bejn ir-raba’ mistrieħ u l-mergħat temporanji tista’ twassal, fil-każ ta’ raba’ li jinħadem li s-superfiċje tiegħu tkun ta’ bejn 10 u 30 ettaru, għal ksur tal-Artikolu 44(1) sa (3) tar-Regolament Nru 1307/2013.
151    Barra minn hekk, ir-Rumanija ssostni li, indirettament, il-Qorti Ġenerali ddeċidiet bi żball, fil-punt 76 tal-imsemmija sentenza, li l-konfużjoni bejn ir-raba’ mistrieħ u l-mergħat temporanji kienet ipproduċiet konsegwenzi kumulattivi, li qiegħdu inkwistjoni l-applikazzjoni tal-limiti ta’ ekoloġizzazzjoni bbażati fuq id-diversifikazzjoni tal-uċuħ tar-raba’, prevista fl-Artikolu 44 tar-Regolament Nru 1307/2013;
152    Il-Kummissjoni tqis li dan l-argument għandu jiġi miċħud.
–       Il-kunsiderazzjonijiet tal-Qorti tal-Ġustizzja
153    Fir-rigward, qabelxejn, tal-argument tar-Rumanija, li permezz tiegħu hija essenzjalment tikkontesta r-raġunament tal-Qorti Ġenerali, li jinsab fil-punti 70 sa 72 tas-sentenza appellata, li fi tmiemu din tal-aħħar ċaħdet l-argument tagħha intiż li juri li, fil-każ ta’ artijiet li s-superfiċje tagħhom hija ta’ bejn 10 u 30 ettaru, konfużjoni bejn ir-raba’ mistrieħ u mergħat temporanji ma kienet tinvolvi ebda riskju għall-fondi, għandu jiġi rrilevat li, konformement l-ewwel subparagrafu tal-Artikolu 44(1) tar-Regolament Nru 1307/2013, meta r-raba’ li jinħadem tal-bidwi jkopri bejn 10 u 30 ettaru u ma jkunx kompletament użat għall-uċuħ tar-raba’ taħt l-ilma matul parti kbira tas-sena jew matul parti kbira taċ-ċiklu ta’ kultivazzjoni, dan ir-raba’ li jinħadem għandu jinkludi mill-inqas żewġ uċuħ tar-raba’ differenti u l-wiċċ tar-raba’ prinċipali ma għandux ikopri iktar minn 75 % tal-imsemmija raba’ li jinħadem.
154    Għaldaqstant, skont din id-dispożizzjoni, sabiex tiġi żgurata d-diversifikazzjoni tal-uċuħ tar-raba’, tal-inqas żewġ uċuħ tar-raba’ differenti għandhom, bħala prinċipju, ikunu preżenti fuq l-artijiet li jinħadmu li s-superfiċje tagħhom tkun ta’ bejn 10 u 30 ettaru.
155    Għaldaqstant, għandu jiġi kkonstatat li konfużjoni bejn ir-raba’ mistrieħ u l-mergħat temporanji tista’ twassal għal ksur ta’ din ir-regola.
156    Fil-fatt, hekk kif irrilevat korrettament il-Qorti Ġenerali fil-punti 70 u 71 tas-sentenza appellata, jekk wieħed miż-żewġ uċuħ tar-raba’, mergħat temporanji jew raba’ mistrieħ, ikun iddikjarat taħt waħda miż-żewġ kategoriji neċessarji sabiex tiġi żgurata d-diversifikazzjoni konformement mal-Artikolu 44(1) tar-Regolament Nru 1307/2013, jiġifieri wiċċ tar-raba’ prinċipali jew wiċċ tar-raba’ sekondarja, uċuħ tar-raba’ oħra huma ddikjarati taħt il-kategorija l-oħra. F’każ bħal dan, ma jistax jiġi eskluż li jista’ jkun hemm sitwazzjoni li fiha, fir-realtà, ir-raba’ li jinħadem ikun kopert kompletament minn raba’ mistrieħ jew minn mergħat temporanji, b’tali mod li l-kundizzjoni dwar il-fatt li mill-inqas żewġ uċuħ tar-raba’ jkunu preżenti fuq ir-raba’ li jinħadem li s-superfiċje tiegħu tkun ta’ bejn 10 u 30 ettaru, prevista fl-ewwel subparagrafu tal-Artikolu 44(1) tar-Regolament Nru 1307/2013, ma tkunx issodisfatta.
157    Għaldaqstant, il-Qorti Ġenerali ma tistax tiġi kkritikata li kkunsidrat li distinzjoni bejn ir-raba’ mistrieħ u l-mergħat temporanji hija neċessarja sabiex tiġi żgurata d-diversifikazzjoni tal-uċuħ tar-raba’ konformement mar-rekwiżiti stabbiliti fl-ewwel subparagrafu tal-Artikolu 44(1) tar-Regolament Nru 1307/2013.
158    Fir-rigward, sussegwentement, tal-argument tar-Rumanija li jipprovdi li konfużjoni bejn ir-raba’ mistrieħ u l-mergħat temporanji ma twassalx għal riskju għall-fondi f’dak li jirrigwarda r-raba’ li jinħadem li s-superfiċje tiegħu tkun ta’ bejn 10 u 30 ettaru, peress li l-qbiż tal-limitu ta’ 75 % huwa permess kemm fil-każ tar-raba’ mistrieħ kif ukoll fil-każ ta’ mergħat temporanji, għandu jiġi rrilevat li l-Artikolu 44(3)(a), tar-Regolament Nru 1307/2013, kemm fil-verżjoni tiegħu ta’ qabel l‑1 ta’ Jannar 2018 jew f’dik sussegwenti għal din id-data wara l-emenda li saret fih permezz tar-Regolament 2017/2393, jipprevedi li l-paragrafi 1 u 2 ta’ dan l-Artikolu 44 ma japplikawx għall-azjendi agrikoli li iktar minn 75 % tar-raba’ li jinħadem jintuża għat-tkabbir ta’ ħaxix jew foraġġ erbaċew ieħor, jew jitħalla mistrieħ jew suġġetti għal taħlita ta’ dawn l-użi.
159    Hekk kif irrilevat il-Qorti Ġenerali fil-punt 72 tas-sentenza appellata, l-applikazzjoni ta’ din l-eċċezzjoni teħtieġ għalhekk li tiġi ssodisfatta kundizzjoni preliminari, jiġifieri li l-mergħat temporanji, r-raba’ mistrieħ jew it-taħlita tagħhom jirrappreżentaw iktar minn 75 % tar-raba’ li jinħadem ta’ azjenda agrikola.
160    Għaldaqstant, sa fejn il-Qorti Ġenerali kkonstatat, fil-punt 72 tas-sentenza appellata, fil-kuntest tal-konstatazzjoni u tal-evalwazzjoni tal-fatti u tal-provi, li r-Rumanija ma kinitx ipproduċiet il-prova li din il-kundizzjoni kienet issodisfatta fil-każ ineżami, il-Qorti Ġenerali setgħet, ġustament, tiċħad ukoll l-argumenti tar-Rumanija dwar l-applikazzjoni possibbli tal-Artikolu 44(3)(a) tar-Regolament Nru 1307/2013.
161    Fl-aħħar nett, sa fejn l-interpretazzjoni tal-Artikolu 44(1) sa (3) tar-Regolament Nru 1307/2013, dwar ir-regoli applikabbli għad-diversifikazzjoni tal-uċuħ tar-raba’, imwettqa mill-Qorti Ġenerali, fil-każ ta’ raba’ li jinħadem li s-superfiċje tiegħu tkun ta’ bejn 10 u 30 ettaru, hija nieqsa minn żball ta’ liġi, l-argument tar-Rumanija li jipprovdi li l-Qorti Ġenerali ddeċidiet b’mod żbaljat, fil-punt 76 tas-sentenza appellata, li l-konfużjoni bejn ir-raba’ mistrieħ u l-mergħat temporanji kienet ipproduċiet konsegwenzi kumulattivi, li jikkontestaw l-applikazzjoni tal-limiti ta’ ekoloġizzazzjoni bbażati fuq id-diversifikazzjoni tal-uċuħ tar-raba’, prevista fl-Artikolu 44 tar-Regolament Nru 1307/2013, lanqas ma jista’ jintlaqa’.
162    Għaldaqstant, l-ewwel parti tat-tieni aggravju għandha tiġi miċħuda bħala infondata.
Fuq it-tieni parti, dwar l-iżnaturament tal-argument tar-Rumanija
–       L-argumenti tal-partijiet
163    It-tieni parti tat-tieni aggravju tikkonċerna l-punti 58 u 69 sa 71 tas-sentenza appellata. Skont ir-Rumanija, il-Qorti Ġenerali għamlet konfużjoni bejn l-affermazzjonijiet li jinsabu fil-punt 63 tar-rikors promotur ma’ dawk li jinsabu fil-punt 64 ta’ dan ir-rikors. Billi għamlet dan, il-Qorti Ġenerali żnaturat il-kontenut tal-argument tar-Rumanija li kien jirrigwarda l-każ speċifiku tar-raba’ li jinħadem li s-superfiċje tiegħu tkun ta’ bejn 10 u 30 ettaru.
164    Dan l-iżnaturament kellu bħala konsegwenza li l-Qorti Ġenerali qieset b’mod żbaljat, fil-punt 70 tas-sentenza appellata, li l-awtoritajiet Rumeni kienu impliċitament irrikonoxxew li ma kinux f’pożizzjoni jiggarantixxu li ma kienx hemm riskju għall-fondi, għal dak li jikkonċerna r-raba’ li jinħadem li s-superfiċje tiegħu tkun ta’ bejn 10 u 30 ettaru.
165    Fir-realtà, ir-Rumanija sostniet li, fil-każ ta’ dan ir-raba’ li jinħadem, il-konfużjoni bejn ir-raba’ mistrieħ u l-mergħat temporanji ma twassalx għal ksur tar-rekwiżiti fil-qasam tad-diversifikazzjoni.
166    Il-Kummissjoni tikkontesta dan l-argument.
–       Il-kunsiderazzjonijiet tal-Qorti tal-Ġustizzja
167    Għandu jiġi kkonstatat li l-argumenti bbażati fuq żnaturament tal-argument tar-Rumanija li bih huwa, b’mod partikolari, ivvizzjat il-punt 70 tas-sentenza appellata, ma jistgħux jintlaqgħu.
168    F’dan ir-rigward, għandu jiġi rrilevat li dan il-punt 70 jagħmel parti minn raġunament li permezz tiegħu l-Qorti Ġenerali wieġbet għal numru ta’ argumenti tar-Rumanija intiżi sabiex juru li, fil-każ ta’ raba’ li jinħadem li s-superfiċje tiegħu tkun ta’ bejn 10 u 30 ettaru, il-fatt li r-raba’ mistrieħ huwa konfuż ma’ mergħat temporanji ma jinvolvi ebda riskju għall-fondi..
169    Hekk kif jirriżulta mill-punti 153 sa 162 tas-sentenza preżenti, il-Qorti Ġenerali ma wettqitx żball ta’ liġi meta, fil-punti 71 u 72 tas-sentenza appellata, qieset li, fil-każ ta’ dan ir-raba’ li jinħadem, konfużjoni bejn ir-raba’ mistrieħ u l-mergħat temporanji setgħet twassal għal ksur tar-regoli dwar id-diversifikazzjoni tal-uċuħ tar-raba’ u tippreżenta riskju ta’ dannu għall-baġit tal-Unjoni. Issa, billi affermat li, fil-każ tal-imsemmija raba’ li jinħadem, il-konfużjoni bejn ir-raba’ mistrieħ u l-mergħat temporanji ma twassalx għal ksur tar-rekwiżiti fil-qasam tad-diversifikazzjoni, ir-Rumanija impliċitament irrikonoxxiet li hija ma kinitx f’pożizzjoni li tiddistingwi bejn ir-raba’ mistrieħ u l-mergħat temporanji għall-finijiet tal-applikazzjoni tar-regoli previsti għal dan l-għan fl-Artikolu 44 tar-Regolament Nru 1307/2013.
170    Għaldaqstant, it-tieni parti tat-tieni aggravju ma hijiex ta’ natura li tikkontesta l-analiżi tal-Qorti Ġenerali u għandha, għaldaqstant, tiġi miċħuda bħala ineffettiva.
Fuq it-tielet parti, dwar l-allegat obbligu, għall-Kummissjoni, li tieħu inkunsiderazzjoni l-informazzjoni dwar l-assenza ta’ ksur tad-dritt tal-Unjoni fil-każ ta’ raba’ li jinħadem li s-superfiċje tiegħu tkun ta’ bejn 10 u 30 ettaru
–       L-argumenti tal-partijiet
171    It-tielet parti tirrigwarda l-konstatazzjoni magħmula fil-punt 95 tas-sentenza appellata li d-dipartimenti tal-Kummissjoni ma kinux obbligati jieħdu inkunsiderazzjoni l-informazzjoni trażmessa mir-Rumanija dwar l-assenza ta’ ksur tad-dritt tal-Unjoni fil-każ ta’ raba’ li jinħadem li s-superfiċje tiegħu tkun ta’ bejn 10 u 30 ettaru.
172    Il-Kummissjoni tikkontesta l-argumenti tar-Rumanija.
–       Il-kunsiderazzjonijiet tal-Qorti tal-Ġustizzja
173    Fil-kuntest tat-tielet parti tat-tieni aggravju tagħha, ir-Rumanija ttenni parti mill-argumenti diġà mressqa insostenn tal-ewwel aggravju. Fil-fatt, għalkemm huwa minnu li din il-parti tirrigwarda l-punt 95 tas-sentenza appellata, u mhux il-punti 50 u 51 ta’ dik is-sentenza, bħat-tieni parti tal-ewwel aggravju, għandu madankollu jiġi kkonstatat li, f’dan il-punt 95, il-Qorti Ġenerali sempliċement fakkret li, skont l-eżami mwettaq fil-punti 49 sa 51 tal-imsemmija sentenza, l-eċċezzjoni prevista fl-Artikolu 34(6) tar-Regolament ta’ Implimentazzjoni Nru 908/2014 ma kinitx applikabbli fil-każ ineżami.
174    Issa, hekk kif jirriżulta mill-punt 126 tas-sentenza preżenti, il-Qorti Ġenerali ma wettqitx żball ta’ liġi fl-interpretazzjoni tagħha tal-Artikolu 34(6) tar-Regolament ta’ Implimentazzjoni Nru 908/2014.
175    Għaldaqstant, it‑tielet parti tat‑tieni aggravju għandha tiġi miċħuda bħala infondata.
Fuq ir-raba’ parti, dwar il-ksur tal-Artikolu 52 tar-Regolament Nru 1306/2013, moqri flimkien mal-Artikolu 34 tar-Regolament ta’ Implimentazzjoni Nru 908/2014
–       L-argumenti tal-partijiet
176    Fil-kuntest tar-raba’ parti tat-tieni aggravju, ir-Rumanija tikkontesta l-interpretazzjoni tal-Artikolu 52 tar-Regolament Nru 1306/2013, moqri flimkien mal-Artikolu 34 tar-Regolament ta’ Implimentazzjoni Nru 908/2014, imwettqa mill-Qorti Ġenerali fil-punti 83 sa 87 tas-sentenza appellata.
177    Il-Kummissjoni tqis li dan l-argument għandu jiġi miċħud bħala infondat.
–       Il-kunsiderazzjonijiet tal-Qorti tal-Ġustizzja
178    Għandu jiġi osservat li, fil-kuntest tar-raba’ parti tat-tieni aggravju, ir-Rumanija ssostni, billi tirreferi għall-argumenti li jinsabu fl-ewwel parti tal-ewwel aggravju, li l-Qorti Ġenerali wettqet żball ta’ liġi fl-interpretazzjoni tal-Artikolu 52 tar-Regolament Nru 1306/2013, moqri flimkien mal-Artikolu 34 tar-Regolament ta’ Implimentazzjoni Nru 908/2014, li jirriżulta mill-punti 83 sa 87 tas-sentenza appellata.
179    Issa, hekk kif jirriżulta mill-eżami mwettaq fil-punti 93 sa 108 tas-sentenza preżenti, il-Qorti Ġenerali ma wettqet ebda żball ta’ liġi fl-interpretazzjoni ta’ dawn id-dispożizzjonijiet.
180    Għaldaqstant, ir-raba’ parti tat‑tieni aggravju għandha tiġi miċħuda bħala infondata.
Fuq il-ħames parti, dwar il-prinċipju ta’ proporzjonalità fl-applikazzjoni tal-korrezzjoni b’rata fissa ta’ 5 %
–       L-argumenti tal-partijiet
181    Fil-kuntest tal-ħames parti tat-tieni aggravju, ir-Rumanija ssostni li l-Qorti Ġenerali wettqet żball ta’ liġi fil-punti 95 sa 99 tas-sentenza appellata meta ddeċidiet, wara analiżi li hija tikklassifika bħala sommarja, li l-prinċipju ta’ proporzjonalità kien ġie osservat mill-Kummissjoni meta din tal-aħħar kienet applikat korrezzjoni b’rata fissa ta’ 5 % għas-snin finanzjarji 2017 u 2018.
182    Fil-fehma tagħha, sabiex tiġi ġġustifikata tali korrezzjoni finanzjarja, għandu jkun hemm nuqqas sinjifikattiv fl-applikazzjoni ta’ regoli espliċiti tal-Unjoni li jesponi l-fondi għal riskju reali ta’ telf jew ta’ irregolarità.
183    Ir-Rumanija essenzjalment tqis li l-analiżi sommarja mwettqa mill-Qorti Ġenerali fil-punti 95 sa 99 tas-sentenza appellata ma tissostanzjax l-evalwazzjoni tagħha li l-applikazzjoni tal-korrezzjoni b’rata fissa ta’ 5 % tosserva l-prinċipju ta’ proporzjonalità, kif meħtieġ fl-Artikolu 85(3) tar-Regolament Nru 1303/2013 u fl-Artikolu 52(1) tar-Regolament Nru 1306/2013.
184    Fl-analiżi tagħha tal-gravità u tal-portata tan-nuqqas ta’ osservanza kkonstatata, fil-punt 97 tas-sentenza appellata, il-Qorti Ġenerali ma tindirizzax ir-raġunijiet li ġġustifikaw l-applikazzjoni ta’ korrezzjonijiet b’rata fissa li l-ammont tagħhom huwa kunsiderevolment ogħla mid-doppju ta’ dawk applikati għas-snin finanzjarji 2015 u 2016.
185    Fir-rigward tat-tul u tar-ripetizzjoni tal-allegat nuqqas ta’ osservanza, fil-punt 98 ta’ dik is-sentenza, il-Qorti Ġenerali allegatament tagħmel dikjarazzjonijiet ġenerali li ma jippermettux li jinftiehmu r-raġunijiet li għalihom huwa ġġustifikat li jiġi ssanzjonat l-aġir tar-Rumanija minħabba n-natura ripetittiva tiegħu filwaqt li dan l-aġir ma ġiex inizjalment iġġudikat b’mod definittiv bħala mhux konformi mad-dritt tal-Unjoni. F’dan il-kuntest, ir-Rumanija tfakkar li l-pożizzjoni finali għall‑2017 kienet ġiet trażmessa lill-awtoritajiet Rumeni fl‑20 ta’ Diċembru 2019, jiġifieri wara l-komunikazzjoni dwar l-infiq eskluż għall‑2018. Issa, f’dik id-data, b’oġġettività sħiħa, ir-Rumanija ma setgħetx tbiddel l-aġir tagħha għas-snin finanzjarji koperti mill-investigazzjoni tal‑2018.
186    Il-Kummissjoni hija tal-opinjoni li l-ħames parti tat-tieni aggravju għandha tiġi miċħuda bħala infondata.
–       Il-kunsiderazzjonijiet tal-Qorti tal-Ġustizzja
187    Fir-rigward fl-ewwel lok, tal-argument tar-Rumanija bbażat fuq motivazzjoni insuffiċjenti tas-sentenza appellata, għandu jitfakkar li, skont ġurisprudenza stabbilita, il-motivazzjoni ta’ sentenza għandha turi b’mod ċar u inekwivoku r-raġunament tal-Qorti Ġenerali, b’mod li jippermetti lill-persuni kkonċernati jsiru jafu l-ġustifikazzjonijiet tad-deċiżjoni meħuda u lill-Qorti tal-Ġustizzja li teżerċita l-istħarriġ ġudizzjarju tagħha (sentenza tad‑19 ta’ Settembru 2019, Il-Polonja vs Il-Kummissjoni, C‑358/18 P, EU:C:2019:763, punt 74 u l-ġurisprudenza ċċitata).
188    L‑obbligu ta’ motivazzjoni madankollu ma jobbligax lill‑Qorti Ġenerali tipprovdi espożizzjoni li ssegwi, b’mod eżawrjenti u wieħed wieħed, ir‑raġunamenti kollha mqajma mill‑partijiet fil‑kawża. Għaldaqstant, il-motivazzjoni tista’ tkun impliċita, bil-kundizzjoni li tippermetti lill-partijiet ikkonċernati jagħrfu r-raġunijiet għalfejn il-Qorti Ġenerali ma laqgħetx l-argumenti tagħhom u lill-Qorti tal-Ġustizzja li jkollha informazzjoni biżżejjed sabiex teżerċita l-istħarriġ tagħha (sentenza tad‑19 ta’ Settembru 2019, Il-Polonja vs Il-Kummissjoni, C‑358/18 P, EU:C:2019:763, punt 75 u l-ġurisprudenza ċċitata).
189    Fil-każ ineżami, huwa biżżejjed li jiġi kkonstatat li, sabiex tingħata tweġiba għall-argument tar-Rumanija li l-kalkolu ppreżentat fit-talba għal konċiljazzjoni għall‑2018 kellu jittieħed inkunsiderazzjoni, il-Qorti Ġenerali, qabelxejn, irrilevat fil-punt 95 tas-sentenza appellata, billi rreferiet għall-eżami mwettaq fil-punti 49 sa 51 ta’ dik is-sentenza li jgħid li ż-żewġ kundizzjonijiet previsti fl‑Artikolu 34(6) tar-Regolament ta’ Implimentazzjoni Nru 908/2014 ma kinux issodisfatti, li l-eċċezzjoni prevista f’din id-dispożizzjoni ma kinitx applikabbli f’dan il-każ. Sussegwentement, il-Qorti Ġenerali wieġbet, fil-punt 97 tal-imsemmija sentenza, għall-argumenti tar-Rumanija li l-irregolarità rrilevata mill-Kummissjoni kienet tippreżenta livell baxx ta’ gravità u kellha portata dgħajfa. F’dan ir-rigward, hija rreferiet għall-evalwazzjoni, li tinsab fil-punti 73 sa 75 tal-istess sentenza, li tgħid li r-Rumanija ma kinitx uriet li l-irregolaritajiet ikkonstatati kienu ġew irrettifikati waqt il-kontrolli amministrattivi. Fil-punt 98 tas-sentenza appellata, il-Qorti Ġenerali wieġbet għall-argumenti tar-Rumanija intiżi sabiex juru li dawn l-irregolaritajiet ma kinux ta’ natura dewwiema u ripetittiva, filwaqt li spjegat li l-elementi ppreżentati minnha kienu relatati mal-investigazzjoni tal‑2017, u mhux mal-investigazzjoni tal‑2018.
190    Barra minn hekk, għandu jiġi rrilevat li huwa fil-punti 174 sa 181 tas-sentenza appellata, mhux ikkontestati mir-Rumanija, li l-Qorti Ġenerali wieġbet għat-tieni motiv ta’ dan l-Istat Membru, ibbażat fuq il-ksur tal-prinċipju ta’ proporzjonalità fl-applikazzjoni ta’ korrezzjonijiet b’rata fissa ta’ 5 % għall-FAEG u ta’ 2 % għall-FAEŻR. Għaldaqstant, il-Qorti Ġenerali ma tistax tiġi kkritikata b’mod validu li ma esponietx, fil-punti 95 sa 99 ta’ dik is-sentenza, motivi speċifiċi dwar l-osservanza ta’ dan il-prinċipju, li jmorru lil hinn minn risposta għall-argumenti kollha ppreżentati mir-Rumanija fil-kuntest tat-tielet ilment tat-tieni parti tal-ewwel motiv, ibbażat fuq żbalji fil-kalkolu tal-korrezzjoni b’rata fissa applikata mill-Kummissjoni fil-kuntest tal-investigazzjoni tal‑2018.
191    Minn dan isegwi li l-Qorti Ġenerali ma naqsitx mill-obbligu ta’ motivazzjoni tagħha, peress li l-motivi esposti fil-punti 95 sa 99 tas-sentenza appellata jippermettu li jintwerew b’mod ċar u inekwivoku r-raġunijiet li għalihom il-Qorti Ġenerali ċaħdet l-argumenti tar-Rumanija bbażati fuq allegati żbalji mwettqa fil-kalkolu tal-korrezzjoni b’rata fissa applikata mill-Kummissjoni fil-kuntest tal-investigazzjoni tal‑2018.
192    Konsegwentement, l-ilment ibbażat fuq motivazzjoni insuffiċjenti għandu jiġi miċħud bħala infondat.
193    Fit-tieni lok, fir-rigward tal-argument li permezz tiegħu r-Rumanija ssostni, essenzjalment, li l-Qorti Ġenerali kisret il-prinċipju ta’ proporzjonalità billi ma kkonstatatx in-nuqqas ta’ konformità tal-korrezzjoni b’rata fissa applikata mill-Kummissjoni fid-deċiżjoni kontenzjuża, għandu jiġi osservat li r-Rumanija sempliċement tafferma li l-motivazzjoni sommarja tal-Qorti Ġenerali ma tissostanzjax l-evalwazzjoni li l-applikazzjoni ta’ korrezzjoni b’rata fissa ta’ 5 % fil-kuntest tal-investigazzjoni tal‑2018 tosserva l-prinċipju ta’ proporzjonalità, mingħajr, madankollu, ma tindika b’mod preċiż l-argumenti legali insostenn ta’ din l-affermazzjoni. Issa, ma hijiex il-Qorti tal-Ġustizzja li għandha tistħarreġ liema żball ta’ liġi setgħet wettqet il-Qorti Ġenerali (ara, f’dan is-sens, is-sentenza tal‑25 ta’ Ġunju 2020, Vnesheconombank vs Il-Kunsill, C‑731/18 P, EU:C:2020:500, punt 82 u l-ġurisprudenza ċċitata).
194    Minn dan isegwi li l-ħames parti tat-tieni aggravju għandha tiġi miċħuda bħala parzjalment infondata u parzjalment inammissibbli.
Fuq it-tielet aggravju, ibbażat fuq ksur tal-Artikolu 52 tar-Regolament Nru 1306/2003 u tal-Linji Gwida dwar il-Kalkolu tal-Korrezzjonijiet Finanzjarji
195    Permezz tat-tielet aggravju tagħha, ir-Rumanija ssostni li l-Qorti Ġenerali kisret l-Artikolu 52 tar-Regolament Nru 1306/2013 u l-Komunikazzjoni tal-Kummissjoni C (2015) 3675 final tat‑8 ta’ Ġunju 2015 intitolata “Linji Gwida dwar il-Kalkolu tal-Korrezzjonijiet Finanzjarji fil-Kuntest tal-Proċeduri tal-Approvazzjoni tal-Konformità u tal-Clearance tal-Kontijiet (iktar ’il quddiem il-“Linji gwida dwar il-kalkolu tal-korrezzjonijiet finanzjarji”). Fil-kuntest ta’ dan l-aggravju, ir-Rumanija tikkontesta l-punti 121 u 122 kif ukoll il-punti 130 u 131 tas-sentenza appellata.
L-argumenti tal-partijiet
196    Ir-Rumanija ssostni li l-Qorti Ġenerali kisret l-Artikolu 52 tar-Regolament Nru 1306/2013 u l-Linji gwida dwar il-kalkolu tal-korrezzjonijiet finanzjarji, fir-rigward tan-nuqqas marbut mal-aġġornament tal-“LPIS-Kwalità”, billi fil-punti 121 u 122 tas-sentenza appellata qieset li l-argument tar-Rumanija dwar il-perċentwal żgħir ta’ każijiet ta’ nuqqas ta’ konformità kkonstatati ma kienx, f’dan ir-rigward, rilevanti u, fil-punti 130 u 131 ta’ dik is-sentenza, li l-argumenti tagħha marbuta mal-pjan ta’ azzjoni stabbilit f’Ottubru 2017 lanqas ma setgħu jintlaqgħu.
197    Billi ddeċidiet hekk, il-Qorti Ġenerali ddefinixxiet in-nuqqas marbut mal-assenza ta’ aġġornar tal-LPIS kull tliet snin b’mod kontradittorju.
198    Fil-fatt, billi kkonstatat li ma kienx hemm limitu applikabbli għall-iżbalji li jirriżultaw mill-aġġornar tal-LPIS u li kull żball seta’ jwassal għal konsegwenzi finanzjarji, il-Qorti Ġenerali qieset ukoll li n-nuqqas ta’ “aġġornar tal-LPIS-Kwalità” kull tliet snin jikkostitwixxi oġġettivament in-nuqqas li fuqu hija bbażata l-applikazzjoni tal-korrezzjoni finanzjarja.
199    Barra minn hekk, kieku l-iżbalji li jirriżultaw miż-żmien li għandhom l-immaġnijiet joħolqu riskju għall-fondi u li l-kwistjoni tal-bażi legali tal-aġġornar tal-LPIS kull tliet snin ma kinitx rilevanti, minn dan isegwi li l-iżbalji li jirriżultaw min-nuqqas ta’ aġġornament tal-LPIS jikkostitwixxu n-nuqqas li fuqu hija bbażata l-applikazzjoni tal-korrezzjoni finanzjarja.
200    F’dan ir-rigward, ir-Rumanija ssostni li l-Artikolu 52 tar-Regolament Nru 1306/2013 jistabbilixxi regola li tgħid li kull nuqqas, nuqqas ta’ konformità jew irregolarità, li tikkostitwixxi l-bażi ta’ korrezzjoni finanzjarja għandha tirriżulta minn nuqqas ta’ osservanza tad-dritt tal-Unjoni u għandha għalhekk tkun ibbażata fuq bażi legali identifikata b’mod ċar. Barra minn hekk, skont il-Linji gwida dwar il-kalkolu tal-korrezzjonijiet finanzjarji, fil-każ ta’ kontrolli mwettqa b’mod imperfett, korrezzjonijiet finanzjarji jistgħu jiġu applikati biss fil-każ ta’ ksur serju ta’ regoli tad-dritt tal-Unjoni identifikati b’mod ċar.
201    Issa, fil-fehma tagħha, il-bażi legali għall-aġġornar kull tliet snin tal-LPIS ma kinitx ġiet identifikata, u barra minn hekk il-Kummissjoni kienet indikat, fil-minuti tal-laqgħa bilaterali tat‑8 ta’ Settembru 2017 fuq il-pjan ta’ azzjoni 2017, li dan l-aġġornar ma kienx jirriżulta minn obbligu legali iżda sempliċement minn prattika tajba. Barra minn hekk, il-Qorti Ġenerali kkonkludiet li kien hemm nuqqas ikkaratterizzat minn żbalji li jirriżultaw mill-assenza ta’ aġġornar tal-LPIS, mingħajr ma ġie kkonstatat ebda żball ta’ dan it-tip fl-investigazzjoni tal‑2018. Din tal-aħħar ċaħdet b’mod żbaljat l-argumenti tar-Rumanija dwar il-perċentwal żgħir ta’ każijiet ta’ nuqqas ta’ konformità. Tali evalwazzjoni tikkontradixxi l-konstatazzjonijiet tal-Kummissjoni dwar l-aġġornat tal-LPIS fl-investigazzjoni tal‑2018. L-ipoteżi ta’ ħidma tal-Kummissjoni f’dan l-istħarriġ hija pjuttost ibbażata fuq il-problema ġenerali li kienet teżisti minn qabel li l-immaġnijiet tal-LPIS kienu qodma.
202    F’dan ir-rigward, ir-Rumanija ssostni li l-iżbalji li jirriżultaw mill-assenza ta’ aġġornar tal-LPIS ma jikkorrispondux man-nuqqas intitolat “aġġornar tal-LPIS-Kwalità”, kif ġie deskritt mill-Kummissjoni fil-konstatazzjonijiet tagħha dwar il-kwalità tal-aġġornar tal-LPIS. Madankollu, dan l-Istat Membru jfakkar li l-komunikazzjoni bil-miktub għandha, konformement ma’ ġurisprudenza stabbilita, tagħti lill-Istat Membru kkonċernat għarfien perfett tar-riżervi tal-Kummissjoni, b’tali mod li din il-komunikazzjoni tkun tista’ taqdi funzjoni ta’ twissija. Madankollu, billi rreferiet għal nuqqas distint, il-Qorti Ġenerali “annullat” il-funzjoni ta’ twissija tal-konstatazzjonijiet tal-Kummissjoni mwettqa fil-proċedura tal-approvazzjoni tal-konformità.
203    Il-Kummissjoni tikkontesta l-argumenti tar-Rumanija.
204    Hija tqis li l-argument li, billi rreferiet għal nuqqas distint minn dak deskritt fil-konstatazzjonijiet li hija wettqet fil-proċedura ta’ approvazzjoni tal-konformità, il-Qorti Ġenerali “annullat” il-funzjoni ta’ twissija ta’ dawn il-konstatazzjonijiet, huwa inammissibbli minħabba li r-Rumanija ma kinitx qajmet dan l-argument fl-ewwel istanza.
Il-kunsiderazzjonijiet tal-Qorti tal-Ġustizzja
205    Qabel kollox, għandu jitfakkar li, sabiex tiġi żgurata l-osservanza tal-ġestjoni finanzjarja tajba tal-fondi tal-Unjoni u sabiex jiġu protetti l-interessi finanzjarji tal-Unjoni, ir-Regolament Nru 1306/2013 jimponi ċerti obbligi fuq l-Istati Membri. Għaldaqstant, konformement mal-Artikolu 58(1) ta’ dan ir-regolament, huwa l-obbligu tal-Istati Membri li jadottaw, fil-qafas tal-PAK, il-liġijiet, ir-regolamenti u d-dispożizzjonijiet amministrattivi kollha u jieħdu kwalunkwe miżura oħra meħtieġa biex jiżguraw protezzjoni effikaċi tal-interessi finanzjarji tal-Unjoni. Barra minn hekk, mit-tieni paragrafu tal-Artikolu 58 jirriżulta li l-Istati Membri għandhom jistabbilixxu sistemi effiċjenti ta’ ġestjoni u kontroll biex tiġi żgurata l-osservanza tal-leġislazzjoni li tirregola l-iskemi ta’ għajnuna mill-Unjoni intiżi li jnaqqsu kemm jista’ jkun ir-riskju ta’ dannu finanzjarju għall-Unjoni.
206    Għaldaqstant, anki jekk id-dritt tal-Unjoni ma jispeċifikax il-frekwenza tal-aġġornar tal-LPIS, fi kwalunkwe każ huma l-Istati Membri, konformement mal-obbligi msemmija fil-punt preċedenti tas-sentenza preżenti, li għandhom jiżguraw li l-LPIS tippermetti b’mod effettiv li tiġi ggarantita l-osservanza tal-leġiżlazzjoni li tirregola l-iskemi ta’ għajnuna tal-Unjoni u li jitnaqqas kemm jista’ jkun ir-riskju ta’ dannu finanzjarju għall-Unjoni.
207    B’dan premess, għandu jiġi rrilevat li la mis-sentenza appellata u lanqas, b’mod iktar partikolari, mill-punti 121, 122, 130 u 131 tagħha, bl-ebda mod ma jirriżulta li l-Qorti Ġenerali kkonstatat l-eżistenza ta’ nuqqas ikkaratterizzat mill-assenza ta’ aġġornar tal-LPIS kull tliet snin.
208    B’mod partikolari, kuntrarjament għal dak li ssostni r-Rumanija, fil-punt 122 tas-sentenza appellata, il-Qorti Ġenerali, filwaqt li fakkret in-natura preliminari tal-aġġornar tal-LPIS meta mqabbel ma’ kull kontroll fuq il-post, ċaħdet l-argument ta’ dan l-Istat Membru li l-perċentwal żgħir ta’ każijiet ta’ nuqqas ta’ konformità kkonstatati waqt il-kontrolli kellu
jittieħed inkunsiderazzjoni waqt l-impożizzjoni tal-korrezzjoni finanzjarja. Il-Qorti Ġenerali bl-ebda mod ma semmiet obbligu għall-imsemmi Stat Membru li jaġġorna l-LPIS kull tliet snin. Fir-rigward tal-punt 131 ta’ dik is-sentenza, il-Qorti Ġenerali rrilevat li, peress li kien iż-żmien tal-immaġnijiet tal-LPIS, jiġifieri l-kwalità tal-immaġnijiet elenkati, li kienet il-kawża tar-riskju għall-FAEG, u mhux il-frekwenza tal-aġġornar tagħha, il-kwistjoni tal-bażi legali taċ-ċiklu ta’ aġġornar ta’ dawn l-immaġnijiet ma kellhiex effett fuq l-applikazzjoni tal-korrezzjonijiet stabbiliti fil-kuntest tal-investigazzjoni tal‑2018.
209    Barra minn hekk, fir-rigward tal-ilment tar-Rumanija, ibbażat fuq in-natura kontradittorja tal-evalwazzjoni tal-Qorti Ġenerali u tal-konstatazzjonijiet tal-Kummissjoni dwar l-eżistenza ta’ nuqqas ġdid marbut mal-assenza ta’ aġġornar tal-LPIS, għandu jiġi miċħud l-argument tal-Kummissjoni li jgħid li dan huwa inammissibbli minħabba li dan l-Istat Membru ma qajmux fl-ewwel istanza.
210    F’dan ir-rigward, hekk kif jirriżulta mill-ġurisprudenza mfakkra fil-punt 117 tas-sentenza preżenti, appellant jista’ jippreżenta appell billi jinvoka, quddiem il-Qorti tal-Ġustizzja, aggravji u argumenti li jirriżultaw mis-sentenza appellata stess u li huma intiżi li jikkritikaw, fid-dritt, il-fondatezza tagħha.
211    Dan huwa l-każ hawnhekk, peress li r-Rumanija ssostni, essenzjalment, li l-Qorti Ġenerali tbiegħdet, waqt id-definizzjoni tan-nuqqas marbut mal-aġġornar tal-LPIS, minn dik ikkonstatata mill-Kummissjoni fil-kuntest tal-investigazzjoni tal‑2018 u li, għaldaqstant, iddeċidiet li kienet teżisti irregolarità ġdida, li ma kinitx ġiet elenkata mill-Kummissjoni matul il-proċedura ta’ approvazzjoni ta’ konformità. Dan l-ilment huwa għaldaqstant ammissibbli.
212    Madankollu, fir-rigward tal-mertu tal-argument tar-Rumanija, għandu jiġi osservat li, kuntrarjament għal dak li jallega dan l-Istat Membru, mill-punti 121, 122, 131 u 133 tas-sentenza appellata ma jirriżultax li l-Qorti Ġenerali qieset li nuqqas ġdid marbut mal-assenza ta’ aġġornar tal-LPIS kien jeżisti, b’kontradizzjoni mal-konstatazzjonijiet tal-Kummissjoni.
213    Fil-fatt, hekk kif ġie rrilevat fil-punt 208 tas-sentenza preżenti, il-Qorti Ġenerali sempliċement fakkret li kienet iż-żmien tal-immaġnijiet tal-LPIS li kienet il-kawża tar-riskju għall-FAEG, u mhux il-frekwenza tal-aġġornar tagħha.
214    Għaldaqstant, il-Qorti Ġenerali ma tistax tiġi kkritikata li kisret l-Artikolu 52 tar-Regolament Nru 1306/2013 u l-Linji gwida dwar il-kalkolu tal-korrezzjonijiet finanzjarji fil-punti 121, 122, 130 u 131 tas-sentenza appellata jew li, f’dan il-kuntest, iddefinixxiet allegat nuqqas marbut mal-aġġornar tal-LPIS kull tliet snin f’termini kontradittorji.
215    Għaldaqstant, it-tielet aggravju għandu jiġi miċħud bħala infondat.
Fuq ir-raba’ aggravju, ibbażat fuq ksur tal-Artikoli 31, 34 u 35 tar-Regolament ta’ Implimentazzjoni Nru 809/2014, tal-Artikoli 23 sa 26 tar-Regolament Delegat Nru 640/2014 kif ukoll tad-Dokument ta’ Ħidma DS/CDP/2015/19
216    Permezz tar-raba’ aggravju tagħha, ir-Rumanija ssostni li l-Qorti Ġenerali kisret l-Artikoli 31, 34 u 35 tar-Regolament ta’ Implimentazzjoni Nru 809/2014, l-Artikoli 23 sa 26 tar-Regolament Delegat Nru 640/2014 kif ukoll id-Dokument ta’ Ħidma DS/CDP/2015/19. Dan l-aggravju jikkonċerna l-punti 163 u 164 tas-sentenza appellata.
L-argumenti tal-partijiet
217    Skont ir-Rumanija, il-Qorti Ġenerali wettqet żball ta’ liġi meta qieset li s-superfiċje mhux eliġibbli għall-iSPUE kellha tittieħed inkunsiderazzjoni fil-kalkolu tat-tnaqqis totali għall-ekoloġizzazzjoni għal kull ettaru, sabiex jiżdied il-kampjun (ir-rata) ta’ kontrolli fuq il-post. Tali interpretazzjoni, li tassimila s-superfiċje mhux eliġibbli għall-iSPUE ma’ każ ta’ tnaqqis tal-pagament għal prattiki agrikoli ta’ benefiċċju għall-klima u għall-ambjent (iktar ’il quddiem il-“pagament favur l-ekoloġizzazzjoni”), tmur kontra l-Artikoli 31, 34 u 35 tar-Regolament ta’ Implimentazzjoni Nru 809/2014, l-Artikoli 23 sa 26 tar-Regolament Delega Nru 640/2014 kif ukoll id-Dokument ta’ Ħidma DS/CDP/2015/19.
218    Ir-Rumanija tenfasizza li l-Anness I ta’ dan id-dokument jistabbilixxi l-perċentwal ta’ żieda fir-rata ta’ kontroll għall-pagament favur l-ekoloġizzazzjoni, b’riferiment għal żewġ valuri. L-ewwel valur imsejjaħ “A” jinkludi l-perċentwal ta’ ettari ta’ art ikkontrollati fuq il-post li għalihom ġie applikat tnaqqis għall-ekoloġizzazzjoni. Il-valur “B” jinkludi l-perċentwal ta’ bdiewa kkontrollati fuq il-post li għalihom ġie stabbilit nuqqas ta’ konformità wieħed jew iktar għall-ekoloġizzazzjoni.
219    Il-perċentwal rrappreżentat mill-valur “A”, meta l-kontroll fuq il-post għall-pagament favur l-ekoloġizzazzjoni jinkludi kampjun każwali u kampjun magħżul abbażi ta’ analiżi tar-riskji mwettqa skont l-Artikolu 34(2)(b) u (c) tar-Regolament ta’ Implimentazzjoni Nru 809/2014, jiġi ddeterminat separatament għal kull wieħed miż-żewġ kampjuni. Il-medja taż-żewġ perċentwali li tirriżulta minnhom tikkostitwixxi l-valur “A”, użat sabiex tiġi ddeterminata ż-żieda fir-rata ta’ kontrolli fuq il-post għall-pagament favur l-ekoloġizzazzjoni.
220    Barra minn hekk, ir-Rumanija tirrileva li, sabiex jiġi ddeterminat it-tnaqqis totali tal-pagament favur l-ekoloġizzazzjoni f’ettari li għandu jiġi applikat għall-finijiet tad-determinazzjoni taż-żieda tar-rata ta’ kontrolli fuq il-post għall-pagament favur l-ekoloġizzazzjoni, l-Artikoli 24 sa 26 tar-Regolament Delegat Nru 640/2014 għandhom jiġu osservati. Issa, dawn l-artikoli jirrigwardaw it-tnaqqis tal-pagament favur l-ekoloġizzazzjoni fi tliet każijiet, jiġifieri fil-każ ta’ nuqqas ta’ konformità mal-obbligu ta’ diversifikazzjoni tal-uċuħ tar-raba’, fil-każ ta’ nuqqas ta’ konformità mar-rekwiżiti fir-rigward ta’ mergħat permanenti u fil-każ ta’ nuqqas ta’ konformità mar-rekwiżiti applikabbli għas-superfiċje ta’ interess ekoloġiku. Madankollu, kuntrarjament għal dak li ddeċidiet il-Qorti Ġenerali, is-superfiċje mhux eliġibbli għall-iSPUE ma tikkostitwixxix każ ta’ tnaqqis tal-pagament favur l-ekoloġizzazzjoni.
221    Ir-Rumanija tfakkar ukoll li, skont il-punt 23 tal-Artikolu 2(1) tar-Regolament Delegat Nru 640/2014, is-superfiċje ddeterminata tinkludi biss l-ettari eliġibbli għall-pagament.
222    Barra minn hekk, fir-rigward tat-tnaqqis fil-pagamenti favur l-ekoloġizzazzjoni fil-‘każ ta’ nuqqas ta’ konformità mal-obbligu ta’ diversifikazzjoni tal-uċuħ tar-raba’ u fil-każ ta’ nuqqas ta’ konformità mar-rekwiżiti applikabbli għas-superfiċje ta’ interess ekoloġiku, il-perimetru jew is-superfiċje li tkun is-suġġett tat-tnaqqis jiġu kkalkolati b’riferiment għall-istess superfiċje ddeterminata. Minn dan isegwi li mhux l-ettari kollha eliġibbli għall-iSPUE jikkostitwixxu ettari eliġibbli għall-pagament favur l-ekoloġizzazzjoni.
223    Ir-Rumanija tirrileva wkoll li, hekk kif jirriżulta mid-dispożizzjonijiet tal-Artikolu 35 tar-Regolament ta’ Implimentazzjoni Nru 809/2014 u kif huwa kkonfermat mid-Dokument ta’ Ħidma DS/CDP/2015/19, nuqqas ta’ konformità sinjifikattiv għandu jiġi ddeterminat b’riferiment għar-riżultati tal-kontrolli fuq il-post għall-pagament favur l-ekoloġizzazzjoni.
224    Il-Kummissjoni hija tal-fehma li dan l-aggravju għandu jiġi miċħud bħala infondat.
Il-kunsiderazzjonijiet tal-Qorti tal-Ġustizzja
225    Fil-kuntest tar-raba’ aggravju, ir-Rumanija tikkritika lill-Qorti Ġenerali li kisret l-Artikoli 31, 34 u 35 tar-Regolament ta’ Implimentazzjoni Nru 809/2014, l-Artikoli 23 sa 26 tar-Regolament Delegat Nru 640/2014 kif ukoll id-Dokument ta’ Ħidma DS/CDP/2015/19, billi, fil-punti 163 u 164 tas-sentenza appellata, ddeċidiet li s-superfiċji mhux eliġibbli għall-iSPUE kellha tittieħed inkunsiderazzjoni fil-kalkolu tat-tnaqqis totali għall-ekoloġizzazzjoni f’ettari, sabiex jiżdied il-kampjun (rata) għall-kontrolli fuq il-post.
226    Fl-ewwel lok, fir-rigward tal-ilment tar-Rumanija li s-superfiċje mhux eliġibbli għall-iSPUE ma għandhiex tittieħed inkunsiderazzjoni f’dan il-kalkolu, għandu jitfakkar li, konformement mal-Artikolu 35 tar-Regolament ta’ Implimentazzjoni Nru 809/2014, meta kontrolli fuq il-post jiżvelaw nuqqas ta’ konformità sinjifikattiv fil-kuntest ta’ skema ta’ għajnuna jew ta’ miżura ta’ appoġġ jew f’reġjun jew f’parti minn reġjun, l-awtorità kompetenti għandha żżid konsegwentement il-perċentwal ta’ benefiċjarji li għandhom ikunu s-suġġett ta’ kontroll fuq il-post fis-sena ta’ wara.
227    F’dan ir-rigward, għandu jiġi kkonstatat li l-osservanza tal-kriterji ta’ eliġibbiltà għall-iSPUE tagħmel parti mill-kundizzjonijiet li għandhom jiġu ssodisfatti sabiex il-bidwi jkun jista’ jibbenefika mill-pagament favur l-ekoloġizzazzjoni.
228    Fil-fatt, l-ewwel nett, il-punt 23(a) tal-Artikolu 2(1) tar-Regolament Delegat Nru 640/2014 jiddefinixxi l-kunċett ta’ “erja ddeterminata” bħala, fil-kuntest ta’ skemi ta’ għajnuna marbuta mas-superfiċje, is-superfiċje li għaliha l-kriterji kollha ta’ eliġibbiltà jew obbligi oħra relatati mal-kundizzjonijiet għall-għoti tal-għajnuna huma osservati, indipendentement min-numru ta’ drittijiet għall-pagament għad-dispożizzjoni tal-benefiċjarju.
229    It-tieni nett, l-Artikolu 23(2) ta’ dan ir-Regolament Delegat jipprevedi li, bla ħsara għas-sanzjonijiet amministrattivi applikabbli konformement mal-Artikolu 28 tal-imsemmi Regolament Delegat, jekk is-superfiċje ddikjarata f’applikazzjoni unika għall-finijiet tal-pagament bażiku jew tal-pagament uniku skont is-superfiċje tkun ogħla mis-superfiċje ddeterminata, is-superfiċje ddeterminata għandha tintuża sabiex jiġi kkalkolat l-ammont tal-pagament favur l-ekoloġizzazzjoni.
230    It-tielet nett, l-Artikolu 43(1) tar-Regolament Nru 1307/2013 jirreferi għall-ettari eliġibbli taħt l-iskema ta’ pagament bażiku jew l-iSPUE. Minn dan jirriżulta b’mod iktar partikolari li l-bdiewa intitolati għal pagament taħt waħda minn dawn l-iskemi għandhom josservaw, fuq l-ettari eliġġibli kollha tagħhom fis-sens tal-Artikolu 32(2) sa (5) ta’ dan ir-regolament, il-prattiki agrikoli ta’ benefiċċju għall-klima u l-ambjent imsemmijin fil-paragrafu 2 tal-Artikolu 43 jew il-prattiki ekwivalenti msemmijin fil-paragrafu 3 tal-imsemmi an l-Artikolu 43.
231    Għaldaqstant, mill-kunsiderazzjonijiet preċedenti jirriżulta li l-kriterji tal-iSPUE jagħmlu parti mill-kundizzjonijiet li l-osservanza tagħhom għandha tiġi vverifikata sabiex tiġi kkonstatata l-eżistenza eventwali ta’ nuqqas ta’ konformità sinjifikattiv fil-kuntest ta’ skema ta’ għajnuna jew ta’ miżura ta’ appoġġ, fis-sens tal-Artikolu 35 tar-Regolament ta’ Implimentazzjoni Nru 809/2014. Minn dan jirriżulta li l-fatt li superfiċje ma hijiex eliġibbli għall-iSPUE għandu jittieħed inkunsiderazzjoni fir-rata ta’ żball dwar l-ekoloġizzazzjoni użata sabiex jiżdiedu l-kontrolli fuq il-post matul is-sena ta’ wara.
232    Konsegwentement, il-Qorti Ġenerali ma tistax tiġi kkritikata li rrilevat, fil-punti 163 u 164 tas-sentenza appellata, li s-superfiċje mhux eliġibbli għall-iSPUE kellha tittieħed inkunsiderazzjoni fil-kalkolu tat-tnaqqis totali għall-ekoloġizzazzjoni f’ettari, sabiex jiżdied il-perċentwali ta’ benefiċjarji li għandhom ikunu s-suġġett ta’ kontroll.
233    Fit-tieni lok, fir-rigward tal-argument tar-Rumanija li ma jeżisti ebda riskju ta’ għoti ta’ pagamenti favur l-ekoloġizzazzjoni għall-ettari mhux eliġibbli għall-iSPUE, fid-dawl tad-dispożizzjonijiet tal-Artikolu 23(2) tar-Regolament Delegat Nru 640/2014, huwa biżżejjed li jiġi rrilevat li din il-konstatazzjoni hija, ċertament, vera għal benefiċjarju konkret li jkun ġie kkontrollat korrettament fuq il-post u li għalih l-eventwali inammissibbiltà għall-iSPUE tkun ġiet stabbilita b’mod korrett.
234    Madankollu, hekk kif ġustament enfasizzat il-Kummissjoni, dan ma japplikax għall-benefiċjarji l-oħra kollha kkonċernati, li ma ġewx ikkontrollati korrettament fuq il-post.
235    Fit-tielet lok, għandu jiġi kkonstatat li l-ilment tar-Rumanija li l-Qorti Ġenerali qieset b’mod żbaljat li s-superfiċje mhux eliġibbli għall-iSPUE tikkostitwixxi każ ta’ tnaqqis tal-pagament favur l-ekoloġizzazzjoni msemmi fl-Artikoli 24 sa 26 tar-Regolament Delegat Nru 640/2014 huwa bbażat fuq qari żbaljat tas-sentenza appellata.
236    Fil-fatt, mill-punti 163 u 164 tas-sentenza appellata jirriżulta li l-Qorti Ġenerali ddeċidiet biss li s-superfiċje mhux eliġibbli għall-iSPUE kellha tittieħed inkunsiderazzjoni fir-rata ta’ żball marbuta mal-ekoloġizzazzjoni użata sabiex jiżdied il-kampjun tal-kontrolli fuq il-post. Kuntrarjament għal dak li jidher li ssostni r-Rumanija, iż-żieda eventwali fil-perċentwal ta’ benefiċjarji li għandhom ikunu suġġetti għal kontrolli fuq il-post matul is-sena ta’ wara ma twassalx, fiha nnifisha, għal tnaqqis fil-pagament favur l-ekoloġizzazzjoni fis-sens tal-Artikoli 24 sa 26 tar-Regolament Delegat Nru 640/2014.
237    Fid-dawl tal-kunsiderazzjonijiet preċedenti, ir-raba’ aggravju ma jistax jintlaqa’.
238    Billi l-ebda wieħed mill-aggravji ta’ dan l-appell ma ntlaqa’, l-appell għandu jiġi miċħud kollu kemm hu.
Fuq l-ispejjeż
239    Skont l-Artikolu 184(2) tar-Regoli tal-Proċedura tal-Qorti tal-Ġustizzja, meta l-appell ma jkunx fondat, il-Qorti tal-Ġustizzja għandha tiddeċiedi dwar l-ispejjeż.
240    Skont l-Artikolu 138(1) ta’ dawn ir-Regoli, applikabbli għall-proċedura ta’ appell skont l-Artikolu 184(1) tagħhom, il-parti li titlef il-kawża għandha tbati l-ispejjeż jekk dawn ikunu ntalbu.
241    Peress li l-Kummissjoni talbet li r-Rumanija tiġi kkundannata għall-ispejjeż u peress li din tal-aħħar tilfet, hemm lok li tiġi kkundannata tbati, minbarra l-ispejjeż tagħha, dawk esposti mill-Kummissjoni.
Għal dawn il-motivi, Il-Qorti tal-Ġustizzja (Ir-Raba’ Awla) taqta’ u tiddeċiedi:
1)      L-appell huwa miċħud.
2)      Ir-Rumanija għandha tbati, minbarra l-ispejjeż rispettivi tagħha, dawk imġarrba mill-Kummissjoni Ewropea.
Firem
*      Lingwa tal-kawża: ir-Rumen.